title: Antony Gormley

text: Ars 95-näyttelyyn Gormley osallistui 1995 suurella kattoinstallaatiollaan "Learning to Think" (1991). Gormley toteutti Taidesäätiö Pro Arten organisoiman vuoden 2009 Ihme-projektin yhteisöteoksen "Savi ja kollektiivinen keho" Helsingissä ja osallistui seminaariin.


title: Jätä se!

text: Jätä se! ("He’s Just Not That Into You") on vuonna 2009 ilmestynyt romanttinen komedia. Elokuvan on ohjannut Ken Kwapis ja sen tuottivat Drew Barrymore ja Nancy Juvonen. Elokuvassa näyttelevät Ben Affleck, Jennifer Aniston, Drew Barrymore, Scarlett Johansson, Jennifer Connelly ja Kevin Connolly. Elokuva perustuu Greg Behrendtin ja Liz Tuccillon kirjaan.


title: Pienase

text:
Pienase on yhden ihmisen käytettävä ase. Pienaseiden laiton kauppa ja hallitsematon leviäminen aiheuttaa ongelmia
erityisesti epävakaissa oloissa, kuten sotien jälkeen, jolloin aseita on runsaasti liikkeellä, myös laittoman asekaupan piirissä.
Vuonna 1997 Yhdistyneiden Kansakuntien pääsihteerin asettama, pien- ja keveiden aseiden (SALW - "small arms and light weapons") ongelmaa tutkinut kansainvälinen asiantuntijaryhmä määritteli pienaseet karkeasti kaikiksi niiksi aseiksi, jotka on tarkoitettu yhden ihmisen käytettäväksi. Keveät aseet puolestaan sellaisiksi, joiden käyttäjänä on useamman ihmisen ryhmä.


title: Pienase

text:
Tarkemmassa tuota tarkoitusta varten tehdyssä määrittelyssä pienaseeksi luokiteltiin muun muassa kevyt konekivääri, mutta kaikenlaiset kranaatinheittimet (myös piipunaliset) 100 mm kaliiperiin asti, kuten myös kannettavat singot, ohjukset ja rakettiaseet luokiteltiin keveisiin aseisiin. Edellisten ammukset, käsikranaatit ja maamiinat räjähteisiin ja ammuksiin.
Tämä määritelmä on pysynyt suunnilleen ennallaan
Kuitenkin käytännön syistä myös kaikista kolmesta ryhmästä puhutaan yhteisesti pienaseina.


title: Pienase

text: 2000-luvulla laittomat pien- ja kevyet aseet ovat lisääntyneet koko ajan. Vuonna 2007 maailmalla oli viranomaisarvioiden mukaan liikkeellä "vähintään" 875 miljoonaa asetta, suurin osa yksityisessä omistuksessa, ja niillä surmataan joka vuosi yli puoli miljoonaa ihmistä väkivaltaisissa selkkauksissa ja henkirikoksissa. YK:n mukaan laittomilla aseilla on kielteisiä vaikutuksia turvallisuuteen, ihmisoikeuksiin sekä sosiaaliseen ja taloudelliseen kehitykseen, erityisesti kriisialueilla ja konfliktien jälkeisissä olosuhteissa. Vuonna 1995 asia nousi ensimmäisen kerran YK:n yleiskokouksen esityslistalle ja 2001 pidettiin ensimmäinen asiaa käsittelevä konferenssi, jossa sovittiin ohjelmasta laittoman asekaupan hillitsemiseksi. Paljosta yrityksestä huolimatta tulos ei ole ollut toivotun mukainen.


title: Avalonin usvat (minisarja)

text: Avalonin usvat () on yhdysvaltalais-saksalais-tšekkiläinen minisarja vuodelta 2001. Se kertoo uudelleen kuningas Arthurin tarinan hänen sisarensa Morgainen näkökulmasta. "Avalonin usvat" perustuu Marion Zimmer Bradleyn samannimiseen romaaniin. Käsikirjoituksen minisarjaan on kirjoittanut Gavin Scott, ja sen on ohjannut Uli Edel. Pääosassa "Morgainena" nähdään Julianna Margulies, ja muissa osissa näyttelevät muun muassa Anjelica Huston, Joan Allen, Samantha Mathis, Edward Atterton ja Michael Vartan.


title: Štokmanin kaasukenttä

text: Štokmanin kaasukenttä () on maailman suurin tunnettu merialueella sijaitseva maakaasukenttä. Se sijaitsee Barentsinmerellä, noin 600 km Murmanskista koilliseen. Sen on arvioitu sisältävän noin 3,8 biljoonaa kuutiometriä kaasua ja 37 miljoonaa tonnia kaasukondensaattia. Kentän laajuus on 1 400 neliökilometriä ja meren syvyys alueella 320–340 m.


title: Štokmanin kaasukenttä

text: Kaasukenttä löydettiin 1988. Sen suunniteltua käyttöönottoa pidetään yhtenä vaativimmista offshore-rakennushankkeista mitä kuunaan on kaavailtu. Kenttä sijaitsee kaukana mantereesta ja sääolot ovat haastavat. Hyödyntämisoikeudet kenttään ovat Gazpromin kokonaan hallitsemalla "Sevmorneftegaz"-yhtiöllä. Päätöstä siitä, mitkä yhtiöt pääsevät mukaan kenttää rakentamaan, lykättiin useaan otteeseen. Syksyllä 2006 kaikki loppusuoralle päässeet ulkomaiset partneriehdokkaat hylättiin ja ilmoitettiin, että Gazprom vastaa projektista yksin. Se on sopinut yhteistyöstä Murmanskin aluehallinnon ja Venäjän merivoimien kanssa. Helmikuussa 2008 kuitenkin perustettiin kenttää rakentamaan Sveitsiin rekisteröity yhteisyritys "Shtokman Development AG", josta Gazpromilla on 51 %, ranskalaisella Totalilla 25 % ja Norjan StatoilHydrolla 24 %.


title: Štokmanin kaasukenttä

text: Rakentajat arvioivat vuonna 2008, että kaasun toimitukset kaasuputkia pitkin voidaan aloittaa vuonna 2013 ja nesteytetyn maakaasun (LNG) toimitukset 2014. Kentän lopulliseksi vuosituotannoksi on kaavailtu noin 70 miljardia kuutiometriä kaasua ja 600 000 tonnia kaasukondensaattia. Alkuvaiheessa tuotanto olisi kolmannes tästä.


title: Štokmanin kaasukenttä

text: Tuotanto- ja siirtolinjaan on suunniteltu liikuteltavia porausalustoja, joita voitaisiin siirtää vaikeiden sääolojen takia, kentältä mantereelle Teriberkan kylään johtavaa kaasuputkea sekä kylään rakennettavaa nesteytetyn maakaasun jalostuslaitosta, josta kaasua laivattaisiin Amerikkaan. Teriberkasta rakennettaisiin myös maaputki Kuolan niemimaan ja Karjalan tasavallan halki Pietarin lähelle Olhavaan, josta kaasua johdettaisiin edelleen Viipurin kautta ja Itämeren Nord Stream -putkea pitkin Saksaan.


title: Štokmanin kaasukenttä

text: Kaasukenttä sai nimensä sen löytäneen tutkimusalus "Professor Štokmanin" mukaan, joka puolestaan on nimetty neuvostoliittolaisen meritieteilijän Vladimir Štokmanin (1909–1968) mukaan.


title: Tamer-instituutti

text: Tamer-instituutti (, ) on palestiinalainen organisaatio, joka edistää lasten ja nuorten koulutus- ja lukemaanoppimishankkeita Länsirannalla ja Gazassa. Instituutti on perustettu 1989, ja sen pääkonttori on Ramallahissa.


title: Tamer-instituutti

text: Järjestö sai vuonna 2009 seitsemännen Astrid Lindgrenin muistopalkinnon.


title: Kantohaka

text: Kantohaka () on kylä Kirkkonummella. Kokonaan pientaloasumisesta muodostuva alue sijaitsee Gesterbyn ja Kyrkvallan kylien välissä, Gesterbyn eteläisen rivitaloalueen itäpuolella, noin kilometrin päässä Kirkkonummen keskustasta koilliseen. Kantohaan ja Kyrkvallan välissä on Jokiniitty-niminen peltoalue, jolle on kaavoitettu rakennettavaksi kuntakeskuksen uusi koulu.


title: Primera Divisiónin kausi 2008–2009

text: Primera Divisiónin kausi 2008–2009 on Espanjan jalkapallon pääsarjan Primera Divisiónin 78. kausi. Kausi alkoi 30. elokuuta 2008 ja päättyi 31. toukokuuta 2009. Sponsorisopimuksen myötä sarjan uudeksi viralliseksi nimeksi tuli Liga BBVA. Tätä ennen Segunda División tunnettiin kyseisellä nimellä, joka nimettiin muutoksen myötä Liga Adelanteksi. Hallitsevana mestarina kaudelle lähti Real Madrid. Edellisellä kaudella pudonneiden Zaragozan, Murcian ja Levanten tilalle nousivat Numancia, Málaga ja Sporting.


title: Primera Divisiónin kausi 2008–2009

text:
Real Madrid ei kyennet voittamaan kolmatta kertaa peräkkäin pääsarjamestaruutta, vaan 15. toukokuuta sen Villarrealille kärsimä 3–2-tappio sinetöi Barcelonan mestaruuden, joka oli määrältään seuran 19. Kausi oli katalonialaisille historiallinen, sillä se voitti niin sanotun triplan eli Primera Divisiónin lisäksi myös Copa del Reyn ja Mestarien liigan. Putoamistaistelu säilyi tiukkana aina viimeiselle kierrokselle saakka kolmannen putoajan osalta. Numancia ja Recreativo olivat varmistuneet putoajiksi jo ennen viimeistä kierrosta. Viimeisellä kierroksella yhteensä viisi joukkuetta Betis, Getafe, Osasuna, Sporting ja Valladolid olivat putoamisuhan alla. Lopulta kolmanneksi putoajaksi varmistui Betis, jääden Getafen kanssa tasapisteisiin, mutta maalieron turvin Getafe säilyi pääsarjassa.
Ensimmäinen ottelukierros pelattiin elokuun viimeisenä viikonloppuna 30. ja 31. päivä. Viimeinen ottelukierros pelattiin toukokuun viimeisenä viikonloppuna 30. ja 31. päivä. Ensimmäisellä ottelukierroksella hallitseva mestarijoukkue Real Madrid vieraili Deportivon vieraana Riazorilla, jolla se ei ole onnistunut voittamaan kotijoukkuetta sitten vuoden 1991. Tälläkään kaudella Real Madrid ei onnistunut murtamaan "Riazorin kirousta", vaan se hävisi ottelun numeroin 2–1. Barcelona matkasi sarjanousija Numancian vieraaksi Soriaan, jossa sattuikin ensimmäisen kierroksen suurin yllätys, kun sarjanousijat onnistuivat kukistamaan Pep Guardiolan miehistön numeroin 1–0.


title: Primera Divisiónin kausi 2008–2009

text: Real Madrid ja Barcelona kohtasivat ensimmäisen kerran "El Clásicossa" 15. ottelukierroksella Camp Noulla 13. joulukuuta. Ensimmäisen klassikon vei nimiinsä Barcelona numeroin 2–0. Toinen kohtaaminen 34. sarjakierroksella Santiago Bernabéulla 2. toukokuuta näiden joukkueiden välillä päättyi myös Barcelonan selvään 6–2-voittoon. Madridin derbit, joissa kohtaavat Real Madrid ja Atlético Madrid, pelattiin sarjakierroksilla 7. ja 26., lokakuussa ja maaliskuussa. Ensimmäinen Sevillan derbi Real Betisin ja Sevillan välillä pelattiin 3. sarjakierroksella Manuel Luiz de Loperalla. Toinen kohtaaminen tapahtui 22. sarjakierroksella 8. helmikuuta Ramon Sánchez Pizjuánilla. Valencian ja Villarrealin välillä käytävän Valencian derbin ensimmäinen osa pelattiin 18. sarjakierroksella Mestallalla ja toinen osa pelattiin toiseksi viimeisellä sarjakierroksella El Madrigalilla.


title: Primera Divisiónin kausi 2008–2009

text: Kaudelle 2008–2009 nimettiin yhteensä 23 erotuomaria, yksi vähemmän kuin edellisellä kaudella. Heidän joukossaan oli yksi ensikertalainen, kun Antonio Miguel Mateu Lahoz nousi ensi kertaa tuomitsemaan pääsarjatasolle. Tätä ennen hän oli tuominnut neljä kautta Segunda Divisiónissa, sekä aikaisemmin alemmilla sarjatasoilla. Kauden jälkeen urheilulehti "Marca" myöntää parhaiten suoriutuneelle erotuomarille Guruceta-palkinnon.


title: Primera Divisiónin kausi 2008–2009

text: Diego Forlán voitti Pichichi-palkinnon toisen kerran urallaan. Samalla hän voitti myös Euroopan Kultaisen kengän.


title: Primera Divisiónin kausi 2008–2009

text:
David Villa voitti palkinnon kolmatta kertaa urallaan. Palkinto jaetaan parhaalle espanjalaiselle maalintekijälle.
Barcelonan ollessa sekä eniten maaleja tehnyt että vähiten maaleja päästänyt joukkue, näin ollen Víctor Valdés voitti Zamora-palkinnon toisen kerran urallaan.


title: Primera Divisiónin kausi 2008–2009

text: Ensimmäisellä Primera División-kaudellaan valmentajana, Guardiola valmensi Barcelonan mestaruuteen ja täten hänelle myönnettiin ennätyspistein parhaan valmentajan palkinto.


title: Primera Divisiónin kausi 2008–2009

text:
Toisena kautena peräkkäin Carlos Megía Dávila voitti parhaan tuomarin palkinnon.
Barcelona-hyökkääjä Lionel Messi valittiin Primera Divisiónin parhaaksi pelaajaksi. Parasta pelaaja voi äänestää internetissä läpi kauden ja sen päätyttyä lehti valitsee lopullisen voittajan. Palkinto jaettiin vasta toisen kerran, edelliskauden ja ensimmäisen Di Stéfano -palkinnon voittaja oli Raúl.


title: Primera Divisiónin kausi 2008–2009

text: Argentiinalainen Lionel Messi voitti toisen kerran urallaan Primera Divisiónin parhaan iberoamerikkalaisen pelaajan palkinnon.Barcelona voitti toisen kerran historiassaan Espanjan jalkapalloliiton jakaman reilun pelin palkinnon.


title: Antipop Consortium

text: Antipop Consortium on 1997 New Yorkissa perustettu vaihtoehtohiphop-yhtye, jonka jäseniä ovat Beans, High Priest, M. Sayyid ja tuottaja Earl Blaize. Heidät tunnetaan etenkin tajunnanvirtaisista sanoituksistaan ja kokeellisesta tuotannostaan, joka ottaa vaikutteita nykymusiikista. Yhtyeen juuret ovat vahvasti runoniskennässä. Heidän tuotantoaan on verrattu muun muassa Kool Keithiin, MF Doomiin ja Aesop Rockiin.


title: Antipop Consortium

text: Ensimmäiset julkaisunsa Antipop Consortium teki Dan the Automatorin 75 Ark -levy-yhtiöllä. Vuonna 2000 heidät kiinnitettiin Warp Recordsille. Vuonna 2001 he toimivat lämmittelijänä Radioheadille Euroopan "Amnesiac"-kiertueen aikana, ja keikkailivat sittemmin DJ Shadow'n kanssa.


title: Antipop Consortium

text: Yhtye hajosi näkemyksellisiin eroihin elokuussa 2002, jolloin Beans jatkoi soolouralla ja High Priest sekä Sayyid muodostivat Airborn Audio -duon, joka julkaisi albumin "Good Fortune" Ninja Tune -levy-yhtiöllä. Duo keikkaili myös The Faintin ja Bright Eyesin kanssa.


title: Antipop Consortium

text: Yhtye palasi yhteen vuonna 2007 aikeinaan uuden albumin julkaisu. Ensimmäisen paluukeikkansa he tekivät New Yorkissa maaliskuussa 2008.


title: Antipop Consortium

text: Albumit


title: Antipop Consortium

text: EP:t, singlet & promot


title: Antipop Consortium

text: Airborn Audio


title: Antipop Consortium

text: Beans


title: Antipop Consortium

text: M. Sayyid


title: Antipop Consortium

text: High Priest


title: Michelle Karvinen

text: Michelle Karvinen (s. 27. maaliskuuta 1990 Rødovre, Tanska) on tanskalais-suomalainen jääkiekkoilija. Hänen äitinsä on tanskalainen ja isänsä Heikki Karvinen suomalainen, ja hänellä on molempien maiden kansalaisuudet.


title: Michelle Karvinen

text: Karvinen on pelannut Suomen nuorten maajoukkueissa ja naisten maajoukkueessa. Aikuisten arvokilpailuissa hän pelasi ensimmäistä kertaa vuoden 2009 MM-kilpailuissa, jolloin hän oli asunut IIHF:n sääntöjen vaatimat kaksi peräkkäistä kautta Suomessa. Vuoden 2009 MM-kilpailuissa hän voitti pronssia ja hänet valittiin All Stars -kentälliseen. Turnauksessa hän teki viidessä ottelussa viisi maalia ja antoi kaksi maalisyöttöä. Ennen Vancouverin olympialaisia helmikuussa 2010 hän oli pelannut Suomen maajoukkueessa 66 A-maaottelua ja tehnyt niissä 32 maalia ja antanut 30 maalisyöttöä.


title: Michelle Karvinen

text: Vancouverin olympialaisissa Karvinen teki muun muassa näyttävän soolomaalin pronssiottelussa Ruotsia vastaan, jonka Suomi lopulta voittikin. Hän kuului Suomen pronssijoukkueeseen myös Sveitsin MM-kilpailuissa 2011, jossa hänet nimettiin turnauksen All stars -kentälliseen. Hän kuului neljänneksi sijoittuneeseen Suomen joukkueeseen MM-kilpailuissa 2012 ja 2013. Sotšin olympialaisissa 2014 Suomi jäi viidenneksi, mutta Karvinen valittiin turnauksen parhaaksi hyökkääjäksi. Hän kuului Suomen pronssijoukkueeseen Ruotsin MM-kilpailuissa 2015 ja neljänneksi sijoittuneeseen joukkueeseen 2016. Vuonna 2017 Karvinen kuului Suomen MM-pronssijoukkueeseen. Pyeongchangin olympialaisissa 2018 hän saavutti toisen kerran olympiapronssia. Ennen kautta 2017–2018 hän on pelannut 204 naisten maaottelua ja kerännyt niissä tehopisteet 102+107=209.


title: Michelle Karvinen

text: Karvinen muutti Suomeen syksyllä 2007 pelaamaan Espoo Bluesin joukkueeseen. Bluesissa hän voitti Suomen mestaruuden kausilla 2007–2008 ja 2008–2009. Kaudella 2007–2008 hän teki alkusarjan 17 ottelussa 30 maalia ja antoi 32 maalisyöttöä ja oli runkosarjan pistepörssin toinen Oulun Kärppien Eini Lehtisen jälkeen. Playoffsin pistepörssin hän voitti tehtyään yhdeksässä ottelussa kahdeksan maalia ja annettuaan 10 maalisyöttöä. Hänet valittiin naisten SM-sarjan kauden 2007–2008 vuoden tulokkaaksi, All Stars -kentälliseen ja helmikuun 2008 kuukauden pelaajaksi. Kaudella 2008–2009 hän voitti pistepörssin sekä alkusarjassa (12 ottelussa 19 maalia ja 30 syöttöä) että loppusarjassa, jossa hän teki kymmenessä ottelussa 14 maalia ja antoi 18 maaliin johtanutta syöttöä. Samalla kaudella hänet valittiin SM-sarjan parhaaksi pelaajaksi, hyökkääjäksi ja SM-sarjan All Stars -kentälliseen. Lisäksi hänet valittiin lokakuun 2008 kuukauden pelaajaksi.


title: Michelle Karvinen

text: Kaudeksi 2009–2010 Karvinen palasi Tanskaan, jossa hän pelasi Rødovren miesten kakkosdivisioonajoukkueessa. Vancouverin olympialaisten jälkeen Karvinen nimettiin Tanskan miesten pääsarjassa pelaavan Rødovre Mighty Bullsin kokoonpanoon ja hänen oli tarkoitus pelata joukkueessa 2. maaliskuuta. Hänestä olisi tullut ensimmäinen naisjääkiekkoilija Tanskan miesten pääsarjassa ja ensimmäinen suomalainen nainen, joka on päässyt pelaamaan miesten pääsarjaa. Hän ei kuitenkaan pelannut joukkueessa, sillä myöhemmin hän ei olisi voinut pelata Yhdysvaltain yliopistosarjassa, jos olisi pelannut ammattilaisjoukkueessa. Kesällä 2010 Karvinen oli menossa pelaamaan ja opiskelemaan Yhdysvaltoihin, mutta jatkoi seuraavallakin kaudella Rødovressä. Hän pelasi Pohjois-Dakotan yliopiston joukkueessa 2011–2014. Seuraavalla kaudella hän keskittyi opiskeluihin, mutta pelasi kuitenkin Bluesissa Euroopan Cupin otteluita. Kaudesta 2015–2016 alkaen Karvinen on pelannut Ruotsin liigassa Luleå HF:ssä. Hän voitti Ruotsin-mestaruuden kaudella 2015–2016. Hän voitti samalla kaudella runkosarjan piste- ja syöttöpörssin ja hänet valittiin pudotuspelien arvokkaimmaksi pelaajaksi.


title: Michelle Karvinen

text: Karvisen isoveli Jannik pelaa Tanskan pääsarjaa Rødovressa ja on myös esiintynyt Tanskan ikäkausimaajoukkueissa.


title: Royal Academy of Arts

text: The Royal Academy of Arts (tunnetaan myös nimellä RA) on Englannissa Lontoon Piccadillyllä sijaitseva kuninkaallinen taideakatemia.


title: Royal Academy of Arts

text: Akatemia tukee ja kannustaa brittiläistä taidetta ja järjestää sekä pysyviä että vaihtuvia taidenäyttelyjä. Akatemian yhteydessä toimii myös taidekoulu.


title: Royal Academy of Arts

text: Akatemian varsinaisina jäseninä on tasan 80 brittiläistä taiteilijaa; sääntöjen mukaan joukossa pitää olla ainakin 14 kuvanveistäjää, 12 arkkitehtia ja kahdeksan taidegraafikkoa. Jäsenen kuoltua tai vetäydyttyä sivuun jäljelle jääneet äänestävät uuden jäsenen hänen tilalleen.


title: Royal Academy of Arts

text: Akatemia ei saa valtion tukea, vaan se hankkii tulonsa järjestämällä näyttelyitä, museokaupoista ja ravintolasta. Se järjestää vuosittain kesänäyttelyn, jonka perinne ulottuu vuoteen 1769. Näyttelyssä on esillä vuosittain noin 10 000 taideteosta, jotka valitsee akatemian jäsenten muodostama jury.


title: Skandinavian rahaliitto

text: Skandinavian rahaliitto oli Norjan kuningaskunnan, Ruotsin kuningaskunnan ja Tanskan kuningaskunnan keskenään solmima rahaliitto, joka perustui 1870-luvulla levinneeseen kultakantaan. Rahaliitossa jokaisen maan kruunu oli vaihtokelpoinen toisensa kanssa ja kymmenen kruunun kolikossa oli 4,03266 grammaa kultaa. Rahaliiton vuoksi Ruotsin kuningaskunnan rahayksikkö, taaleri, vaihtui kruunuksi.


title: Skandinavian rahaliitto

text: Rahaliitto käytännössä lakkasi olemasta ensimmäisen maailmansodan aikana, kun vaihdettavuutta kultaan rajoitettiin. Laillisesti rahaliitto lakkasi 1920-luvulla.


title: 60 Minutes

text: 60 Minutes on yhdysvaltalaisen CBS:n vuodesta 1968 alkaen esittämä uutismakasiiniohjelma. Ohjelman loi yhtiön pitkäaikainen toimittaja Don Hewitt.


title: 60 Minutes

text: Hewittin lähtökohtana oli luoda pohja ohjelmalle, joka pystyisi käsittelemään asioita, joista tavalliset uutislähetykset eivät anna riittävän selkeää kokonaiskuvaa. Tarkoitus on edelleen valita kiinnostavia aiheita eripuolilta maailmaa, jotka eivät yksinään kuitenkaan ehkä ole riittävän merkittäviä omiakseen koko tunnin ohjelma-ajan. "60 Minutes" luotiin rakenteeltaan joustavaksi, esimerkiksi aiheiden määrää tai niiden kestoa ei ole rajattu. Ohjelma oli ensimmäinen laatuaan.


title: 60 Minutes

text: "60 Minutesiin" kuuluu myös tutkivan journalismin osio, jossa on vuosien varrella esitetty syytöksiä muun muassa tupakkayhtiöitä, autovalmistaja-Audia, Yhdysvaltain maavoimia ja adoptiotoimistoja kohtaan. Ohjelma on saanut osakseen myös arvostelua eritoten lehdistön taholta koskien ohjelman lähestymis- ja toimintatapoja aiheissaan.


title: Graham McNamee

text: Graham McNamee (10. heinäkuuta 1888 – 9. toukokuuta 1942) oli yhdysvaltalainen radiotoimittaja ja urheiluselostaja. McNamee oli tunnetuimpia 1920-luvun radiopersoonia kotimaassaan.


title: Graham McNamee

text: McNamee oli uranuurtaja radion urheiluselostajana. Hän selosti muun muassa nyrkkeilyä ja baseballia ensimmäisten joukossa. Urheilun lisäksi McNamee teki muun muassa lähetykset Republikaanien ja Demokraattien vuoden 1924 puoluekokouksista, ja Charles Lindberghin Atlantin ylilennosta 1927.


title: Graham McNamee

text: McNamee on saanut tähden Hollywood Walk of Famelle.


title: Järvien kunnostus

text: Järvien kunnostus on toimintaa, jolla pyritään muuttamaan järven tilaa paremmaksi. Tavoitteena on muun muassa vesistön vesisyvyyden lisääminen ja vedenlaadun parantaminen. Kunnostustoimenpiteiden avulla järven virkistyskäyttöarvo kohenee, vedenlaatu ja järven eliöyhteisön elinolot paranevat. Kunnostuksen jälkeisinä vuosina harjoitetaan järven hoitoa, jolloin tavoitteena on ylläpitää kunnostustöissä saavutettua hyvää tilaa.


title: Järvien kunnostus

text: Vuosittain kunnostetaan muutamia kymmeniä järviä. Järvien kunnostustoimenpiteitä aiheuttavat eniten järvien mataluus, umpeenkasvu ja rehevöityminen. Suomessa kunnostustoimenpiteet ovat keskittyneet suurimmaksi osaksi reheviin järviin, sillä järven sisäisen kuormituksen ja hajakuormituksen seurauksena leväkukintojen määrä on pysynyt runsaana. Järvien kunnostusmenetelmiä on useita ja ne jaetaan biologisiin, kemiallisiin ja mekaanisiin menetelmiin. Menetelmät tukevat toisiaan ja niitä käytetään useampia saman kohteen kunnostamisessa, sillä kunnostustarve voi olla erilainen järven eri osissa. Järven kunnostaminen saattaa kestää jopa kymmeniä vuosia, riippuen kunnostustoimenpiteistä. Yleisempiä Suomessa käytettyjä kunnostusmenetelmiä ovat esimerkiksi vesikasvillisuuden niitto ja vedenpinnan nostaminen. Viime vuosien aikana yksi suosituimmista menetelmistä on ollut särkikalojen tehokalastus (= biomanipulaatio, ravintoketjukunnostus).


title: Järvien kunnostus

text: Ennen kuin kunnostustoimenpiteet aloitetaan, järven kunnostustarpeen määrittämiseksi on tarpeellista selvittää järven tilaa muuttavat ja järven tilaan vaikuttavat tekijät. Veden laadun seuranta on tärkeää ja jos järvi sijoittuu vesien käyttökelpoisuuden luokittelussa tyydyttävään tai sitä huonompaan luokkaan, on järven kunnostustoimenpiteiden aloittaminen perusteltua. Seuraamalla veden laatua saadaan myös tietoa järven kuormituksen lähteistä. Ennen toimenpiteitä on myös hyvä määrittää järven kuormituksen alkuperä ja taso sekä järven kuormituksensietokyky. Järven kunnostustoimenpiteiden vaikutukset kasvillisuuteen ja veden tilaan jäävät helposti tilapäisiksi, jos hajakuormitusta ei oteta kunnostuksessa huomioon eikä kuormitusta saada pienenemään. Jos hajakuormitus on saatu laskemaan, mutta levähaitat ovat yhä ongelmana, niin tällöin ensisijaiset hoitotoimenpiteet ovat ne, jotka vähentävät järven sisäistä kuormitusta. Lisäksi ennen järven kunnostamista on hyvä selvittää sosiaaliset ja ekonomiset asiat, sillä eri ihmisryhmät saattavat kokea järven kunnostustarvetta eri tavoin. Järven kunnostamisessa on pyrittävä mahdollisimman tasapuoliseen eri tahojen näkemysten huomioimiseen ja kunnostuksessa on noudatettava rauhoitus- ja suojelumääräyksiä.


title: Järvien kunnostus

text:
Tärkeä osa järven kunnostuksen suunnittelua on sopivien kunnostusmenetelmien valinta. Suurimmassa osassa kunnostustapauksissa eri kunnostustoimenpiteiden yhdistelmä tuo parhaan ratkaisun järven ongelmiin. Parhaimpaan lopputulokseen päästään toteuttamalla toimenpideyhdistelmiä, joissa alennetaan järven sisäistä ja ulkoista kuormitusta. Tärkeintä kunnostusmenetelmän valinnassa on huomioida järven lähtötiedot, kunnostuksen tavoitteet ja resurssit.
Ulkoisen kuormituksen vähentäminen on tärkeä osa järven kunnostusta, sillä suurin osa järven ongelmista johtuu valuma-alueelta tulevasta kuormituksesta. Ulkoinen kuormitus tulisi määrittää ja alentaa tasolle, jota järvi pystyy kestämään ilman rehevöitymistä. Hajakuormituslähteitä ovat esimerkiksi peltoviljely, karjatalous, metsätalous, haja-asutus ja luonnonhuuhtouma ja laskeuma. Hajakuormituksen vähentämistä voi yrittää esimerkiksi suojavyöhykkeiden perustamisen, ojaluiskien loiventamisen, haja-asutuksen jätevesien puhdistamisen, säätösalaojituksen ja peltoviljelyn tuotantomenetelmien kehittämisen avulla.


title: HMS Raleigh (1919)

text: HMS Raleigh oli Britannian kuninkaallisen laivaston vuonna 1919 vesillelaskettu "Hawkins"-luokan raskas risteilijä.


title: HMS Raleigh (1919)

text: Alus tilattiin William Beardmore and Companyltä Dalmuirista ja sen köli laskettiin 9. joulukuuta 1915. Alus laskettiin vesille 28. elokuuta 1919 ja se otettiin palvelukseen vuonna 1921.


title: HMS Raleigh (1919)

text: Alus saavutti Arranin saaren edustalla 7.–9. syyskuuta 1920 suoritetuissa koeajoissa 31 solmun (57 km/h) nopeuden, kun koneteho oli 71 350 hevosvoimaa (53 210 W). Puolella teholla (35 000 hevosvoimaa) alus saavutti 28 solmun nopeuden. Koeajojen jälkeen alus siirrettiin Devonportin telakalle varustettavaksi lippulaivatehtäviin.


title: HMS Raleigh (1919)

text: Palvelukseen otettaessa alus liitettiin Pohjois-Amerikan ja Länsi-Intian asemalle 8. kevyt risteilijäviirikön lippulaivaksi. Pohjois-Amerikan ja Länsi-Intian aseman päällikkö amiraali Sir William Christopher Pakenham teki huhtikuussa 1922 aluksesta lippulaivansa ja samalla aluksesta tuli itsenäinen.


title: HMS Raleigh (1919)

text: "Raleigh" ajoi 1922 matalikolle tiheässä sumussa Point Amourin luona Labradorin niemimaan ja Newfoundlandin välissä Belle Islen salmessa. Alukselta poistettiin runsaasti materiaalia, mutta sitä ei saatu irrotettua matalikolta. Alus hylättiin, ja "HMS Calcutalta" saapunut räjäytysosasto räjäytti aluksen vuonna 1927.


title: Redox-indikaattori

text: Redox-indikaattori on yhdiste, joka muuttaa väriään tietyssä elektrodipotentiaalissa (E). Indikaattorin väri on erilainen sen hapettuneessa ja pelkistyneessä muodossa. Redox-indikaattoreita käytetään apuna hapetus-pelkistystitrauksessa. Jodometrisessä titrauksessa ja käytettäessä kaliumpermanganaattia titrausliuoksena varsinaista redox-indikaattoria ei tarvita, koska nämä reaktiot ovat itseindikoivia.


title: Redox-indikaattori

text: Redox-indikaattorit voidaan luokitella kolmeen ryhmään sen mukaan miten indikaattorin väri muuttuu sen hapettuessa ja jälleen pelkistyessä. Niin sanotut palautuvat indikaattorit, kuten ferroiini säilyvät rakenteeltaan identtisinä, kun ne hapettamisen tai pelkistämisen jälkeen alkuperäiseen tilaan palautettuna säilyttävät rakenteensa täysin. Joskus indikaattorin hapettunut tai pelkistynyt muoto on epävakaa ja hajoaa titrauksen aikana. Usein hajoamisessa muodostuneen yhdisteen väri on sama kuin indikaattorin väri sen alkuperäisessä muodossa. Indikaattori on palautumaton, jos se kerran hapetuttuaan tai pelkistyttyään ei voi enää palata alkuperäiseen muotoonsa.


title: Redox-indikaattori

text: Lähes kaikki indikaattorit luovuttavat protoneja titrauksen aikana. Tämän vuoksi titrauksen loppupiste on riippuvainen pH:sta Redox-indikaattorit luokitellaankin pH-riippuvaisiin ja siitä riippumattomiin.


title: Sávvas Iliádis

text: Sávvas Iliádis (; s. 6. marraskuuta 1979 Thessaloniki) on kreikkalainen koripalloilija.


title: Sávvas Iliádis

text: Iliádis aloitti koripallon Aias Evosmoussa, jonka edustusjoukkueessa hän debytoi kaudella 1999–2000. Joukkue nousi kausiksi 2000–2002 A2 Ethnikiin. Vuonna 2002 hän siirtyi Iraklis Thessalonikiin, jossa hän pelasi kolme kautta. Tämän jälkeen Iliádis pelasi kauden Panionisissa ennen siirtymistään Arisiin. Vuonna 2009 Iliádis siirtyi Kavalaan, jossa hän pelasi tammikuuhun 2011 asti. Tällöin hän siirtyi takaisin Iraklisiin.


title: Sávvas Iliádis

text: Maajoukkuetasolla Iliádis on voittanut Kreikan koripallomaajoukkueessa hopeaa Välimeren kilpailuissa vuonna 2005. Lisäksi hän edusti maataan junioritasolla.


title: Tietotekniikka opetuksessa

text: Tietotekniikka opetuksessa on lisännyt suosiotaan koulumaailmassa. 1990-luvun lopun CD-opetusohjelmistot ovat vaihtuneet 2000-luvulle tultaessa verkkoperustaisiksi oppimisympäristöiksi. Internetin myötä myös globalisoituminen on tullut osaksi normaalia koulutyöskentelyä. Tietotekniikan käyttöön voi siis liittyä etäopiskelun käsite, mutta etäopiskelu itsessään ei välttämättä vaadi tietotekniikan käyttöä. Toisin kuin voisi ajatella, niin tietotekniikan käyttöä opetuksessa ei ole todettu resursseja säästäväksi. Tietotekniikan hallinta on perinteisesti ollut Suomessa matemaattisten aineiden opettajien vastuulla, mutta myös muiden aineiden opettajat ovat tuoneet tietotekniikkaa omaan opetukseensa 2000-luvulla.Tietotekniikan käytössä olennaista on yksilön oman ajattelun korostaminen. Metakognitiivisten tietojen ja taitojen kehittäminen on yksi johtavista hyödyistä, joita tietotekniikkaa käytettäessä pyritään edistämään. Oppija pystyy parhaimmassa tapauksessa kyseenalaistamaan omia näkemyksiään, seuraamaan muiden oppijoiden ajattelua ja käymään avointa keskustelua. Erityisen tehokkaaksi on havaittu toisten samanikäisten erilaisten näkökulmien vertaaminen omiin.Haastavaa teknologiapainotteisessa ympäristössä on tieteellisten käsitteiden esittäminen siinä muodossa, että oppijat kokisivat ne mielekkäinä.


title: Tietotekniikka opetuksessa

text: Tietotekniikka ei itsessään pysty motivoimaan opiskelussa ellei sen käyttö ole mielekästä. Pedagogisesti huonosti suunniteltua ja järjestettyä opetusta ei siis pysty pelastamaan käyttämällä teknologian uusimpia saavutuksia. Motivaation ylläpitämiseksi edelleen tarvitaan ohjaajan läsnäoloa oppijan vierellä. Tutkimuksissa on havaittu opettajan kiinnostuksen oppilaita kohtaan olevan suorassa yhteydessä oppilaiden motivaatioon.


title: Tietotekniikka opetuksessa

text: Tietotekniikan käyttö edellyttää oppijalta ja myös opettajalta jatkuvasti volitionaalista kontrollia. Volitionaalisella tässä yhteydessä tarkoitetaan tahdonalaista ponnistelua opintojen eteen. Esimerkiksi verkkotyöskentelyn aikana saattaa helposti tulla houkutuksia tehdä jotain muuta ja mielekkäämpää tietokoneella, mutta volitionaalisella oppimisprosessin kontrollilla oppija pystyy välttämään nämä kiusaukset. Teknologian käyttö voi myös itsessään vaatia kärsivällisyyttä kokemattomalta käyttäjältä.


title: Tietotekniikka opetuksessa

text: Tieto- ja viestintäteknologinen (tvt) osaaminen on yksi seitsemästä peruskoulun opetussuunnitelman perusteissa mainituista laaja-alaisista oppimistavoitteista. Se on oppimisen kohde ja väline. Tieto- ja viestintäteknologinen osaaminen on tärkeä kansalaistaito itsessään ja myös osana monilukutaitoa. Monilukutaito on taitoa hankkia, muokata, tuottaa ja arvioida tietoa erilaisissa muodoissa ja ympäristöissä erilaisia välineitä apuna käyttäen. Monilukutaitoa tarvitaan maailman tulkitsemiseen ja sen kulttuurisen monimuotoisuuden hahmottamiseen. Monilukutaito myös tukee kriittisen ajattelun kehittymistä.


title: Tietotekniikka opetuksessa

text: Tieto- ja viestintäteknologiaa hyödynnetään suunnitelmallisesti perusopetuksen kaikilla luokka-asteilla, eri oppiaineiden sisällä, monialaisissa oppimiskokonaisuuksissa sekä muussa koulutyössä. Tieto- ja viestintäteknologista osaamista kehitetään neljällä alueella:Tärkeää on oppilaiden oma aktiivisuus ja mahdollisuus luovuuteen sekä itselle sopivimpien työskentelytapojen ja oppimispolkujen löytämiseen. Tärkeitä ovat myös yhdessä tekemisen ja oivaltamisen ilo, jotka vaikuttavat oppimismotivaatioon. Oppilaita opastetaan tuntemaan tvt:n erilaisia sovelluksia ja käyttötarkoituksia sekä huomaamaan niiden merkitys arjessa ja ihmisten välisessä vuorovaikutuksessa sekä vaikuttamisen keinona. Yhdessä pohditaan tieto- ja viestintäteknologian tarpeellisuutta opiskelussa, työelämässä ja yhteiskunnassa yleisesti ja siitä, miten näistä taidoista on tullut osa yleisiä työelämätaitoja. Tvt:n vaikuusta arvioidaan myös kestävän kehityksen näkökulmasta. Myös globaali näkökulma tvt:n käytöstä otetaan huomioon. Oppilaat saavat kokemuksia tvt:n käytöstä kansainvälisessä vuorovaikutuksessa, ja he oppivat hahmottamaan sen mahdollisuuksia ja riskejä globaalissa maailmassa.


title: Erkki Ahola

text: Erkki Olavi Ahola (19. huhtikuuta 1922 Sippola – 29. kesäkuuta 2017 Kauniainen) oli suomalainen vuorineuvos ja Valion pääjohtaja.


title: Erkki Ahola

text: Ahola valmistui agronomiksi vuonna 1949 ja aloitti työuransa Valiossa maito-osaston konsulenttina. Aholan ura eteni sen jälkeen Etelä-Pohjanmaan meijeriliiton konsulentista Pohjois-Suomen meijeriliiton toiminnanjohtajaksi ja Valion Oulun konttorin johtajaksi ja sitten vuonna 1960 pääkonttorin maito-osaston johtajaksi. Vuonna 1972 Aholasta tuli Eero Horellin seuraaja Valion teknillisenä ja tuotantojohtajana sekä yrityksen johtokunnan virallinen jäsen. Åke Virkolasta tuli Valion pääjohtaja vuonna 1975. Tällöin Ahola nimettiin varatoimitusjohtajaksi ja Virkolan varamieheksi. Pääjohtaja Aholasta tuli huhtikuun alussa 1977, ja tässä tehtävässä hän oli vuoteen 1985 saakka. Vuorineuvoksen arvon Ahola sai vuonna 1980.


title: Djoržan karjalaiset

text: Djoržan karjalaiset (muita nimityksiä ovat "Pogorelojen" tai "Zubtsovin karjalaiset") ovat Venäjällä Tverin alueen kaakkoisosassa Djorža-joen varrella sijaitsevissa kylissä asuva eteläisin tverinkarjalaisryhmä.


title: Djoržan karjalaiset

text: Vuonna 1911 silloisen Zubtsovin kihlakunnan Ivanovskojen kunnassa oli 9 karjalaista kylää, joissa oli yhteensä 1 952 asukasta. Vuoden 1926 väestönlaskennan mukaan karjalaisia oli 1 795 henkeä silloisessa Pogorelojen kunnassa, jossa he muodostivat 6,6 % koko väestöstä. Toisen maailmansodan aikana seudun läpi kulki rintamalinja, ja suuri osa karjalaisasutuksesta tuhoutui. Sodan jälkeen Djoržan karjalaiset ovat nopeasti sulautuneet venäläisiin. Vuoden 1989 väestönlaskennassa nykyisessä Zubtsovin piirissä rekisteröitiin vain 60 karjalaista.


title: Djoržan karjalaiset

text: Ensimmäinen Djoržan karjalaisten luona vieraillut kielentutkija oli suomalainen Juho Kujola vuonna 1912. Toisen maailmansodan jälkeen paikallista murretta ovat tutkineet petroskoilaiset ja virolaiset kielitieteilijät Grigori Makarov, Paula Palmeos, Jaan Õispuu ym. Vanhin sukupolvi puhui varsin hyvää karjalaa vielä 1960–1970-lukujen vaihteessa, mutta vuonna 2000 Aleksandra Punžina arvioi, että seudun kolmessa kylässä (Novoje, Vasiljevskoje ja Semjonovskoje) oli enää vajaat 30 karjalan puhujaa. Vuonna 2018 elää alueella yhä ainakin viisi karjalan puhujaa.


title: Djoržan karjalaiset

text: Paikallisen murteen erityispiirteitä ovat loppuheitto (esim. "pad" ”pata”, "kevi" ”kevät”) ja sisäheitto ("hambhat" ”hampaat”, "iknan" ”ikkunan”). Näiden piirteiden katsotaan syntyneen varsin myöhään venäjän kielen vaikutuksesta.


title: Djoržan karjalaiset

text: Perimätiedon mukaan Djoržan karjalaiset ovat entisiä maaorjia, jotka siirrettiin seudulle sen jälkeen, kun heidän isäntänsä oli hävinnyt heidät korttipelissä.


title: Yövartio (maalaus)

text: Yövartio () on Rembrandtin tunnetuimpiin kuuluvan maalauksen tavallinen nimi. Maalauksen oikeampi nimi olisi "Frans Banning Coqin ja Willem van Ruytenburchin seurue" tai "Kapteeni Coqin ja hänen seurueensa ryhmämuotokuva". Maalaus on esillä Hollannin Rijksmuseumissa Amsterdamissa, ja se on museon maineikkain maalaus. Maalaus on valmistunut 1642, ja sen koko on 363 × 437 cm.


title: Yövartio (maalaus)

text: Maalauksessa olevien henkilöiden nimet on selvitetty ja pystytty yhdistämään luetteloon, joka tehtiin 1715 maalausta valmisteltaessa.


title: Yövartio (maalaus)

text: Maalauksen maineen taustalla on kolme tekijää: sen valtava koko (363 × 437 cm), valon ja varjon vaikuttava käyttö sekä liikkeen ilmentäminen perinteisesti staattisessa sotilaallisessa muotokuvassa.


title: Yövartio (maalaus)

text: Maalaus valmistui 1642, Hollannin maalaustaiteen kultakauden huippuvaiheessa. Se kuvaa Amsterdamin kaartilaisia, joiden tehtävänä oli suojella kaupunkia espanjalaisilta. Seurue on lähdössä liikkeelle kapteeni Frans Banning Cocqin (yllään musta asu ja punainen vyö) ja hänen luutnanttinsa Willem van Ruytenburchin johtamana. Rembrandt käyttää valoa hyvin tehokkaasti ja johtaa katseen ryhmässä oleviin kolmeen keskeisimpään hahmoon, jotka ovat kaksi miestä keskellä (joista maalaus on saanut alkuperäisen nimensä) ja pieni tyttö keskellä vasemmalla taustalla. Heidän takanaan on seurueen lipunkantaja Jan Visscher Cornelissen.


title: Yövartio (maalaus)

text: Rembrandt on esittänyt maalauksessa musketöörien perinteistä symboliikkaa hyvin luontevasti: keltapukuinen tyttö taustalla on tärkein symboli. Hän on itse eräänlainen symboli: kuolleen kanan koivet hänen vyössään edustavat musketöörejä, kanan takana oleva pistooli viittaa 'apilaan' ja hänellä on kädessään sotilaiden malja. Hänen edessään olevalla miehellä on kypärä, jossa on tammenlehti, perinteinen musketööriaihe. Kuollut kana on myös tarkoitettu edustamaan voitettua vihollista. Keltainen väri yhdistetään usein voittoon.


title: Yövartio (maalaus)

text: Ohjaamassaan dokumenttielokuvassa "Rembrandtin syytös" Peter Greenaway analysoi niin itse maalausta kuin sen taustalla olevia tapahtumiakin.


title: Yövartio (maalaus)

text: Lähes koko historiansa ajan maalaus oli tumman lakan peitossa, joka sai sen virheellisesti näyttämään siltä kuin kyse olisi yökohtauksesta, ja niin maalaus sai nimen, jolla se nykyisin yleisesti tunnetaan. Lakka poistettiin vasta 1940-luvulla.


title: Yövartio (maalaus)

text: Kun maalaus siirrettiin 1715 "Kloveniersdoelenista" Amsterdamin kaupungintaloon, maalausta pienennettiin joka sivulta. Oletettavasti syynä oli se, että maalaus piti saada mahtumaan kahden pylvään väliin, mikä oli varsin yleinen käytäntö ennen 1800-lukua. Samalla hävisi maalauksen vasemmasta reunasta kaksi henkilöä, holvin kärki, reunakaide ja portaan reuna. Reunakaide ja porras olivat keskeisiä Rembrandtin käyttämiä visuaalisia välineitä, joilla hän sai aikaan maalaukseen eteenpäin suuntautuvan liikkeen. Gerrit Lundensin jäljennös maalauksesta 1600-luvulta kertoo, miltä se alkujaan näytti.


title: Yövartio (maalaus)

text: Työtön opettaja Wilhelmus de Rijk kävi vuonna 1975 teoksen kimppuun leipäveitsellä, ja maalaukseen tuli suuri sahanterän muotoinen viilto. Se onnistuttiin korjaamaan, mutta lähemmin tarkasteltaessa vauriosta on yhä nähtävillä jälkiä. De Rijk teki itsemurhan huhtikuussa 1976.


title: Yövartio (maalaus)

text: Vuonna 1990 muuan mies suihkutti piilottamastaan suihkupullosta maalaukseen happoa. Vartijat tulivat hätiin, ja kankaalle suihkutettiin heti vettä. Onneksi happo oli syövyttänyt vain maalauksen lakkakerroksen, ja maalaus saatiin hyvin korjatuksi.


title: Yövartio (maalaus)

text: Maalauksen tilaajina pidetään kapteenia ja hänen 17 kaartilaistaan, ja vaikka kilvessä keskellä oikealla taustalla on 18 nimeä, rumpali oli palkattu, joten hän pääsi maalaukseen ilman maksua. Maalauksessa on yhteensä 34 henkilöä. Rembrandt sai maksuksi 1 600 guldenia (jokainen maksoi sata guldenia), mikä oli siihen aikaan suuri summa. Samoihin aikoihin tilattiin eri taiteilijoilta sotilaista seitsemän vastaavanlaista maalausta, joista tämä oli yksi.


title: Yövartio (maalaus)

text: Maalaukset tilattiin ripustettaviksi vasta valmistuneen "Kloveniersdoeleniin" (Musketöörien kokoussali) juhlasaliin Amsterdamiin. On esitetty, että syynä maalausten tilaamiseen Rembrandtilta ja muilta taiteilijoilta oli Ranskan kuningattaren Maria de Medicin vierailu 1638. Vaikka hän oli paennut Ranskasta poikansa Ludvig XIII:n käskystä toimeenpannusta karkotuksesta, hän sai loistavan vastaanoton.


title: Yövartio (maalaus)

text: Maalaus ripustettiin aluksi Amsterdamiin "Kloveniersdoeleniin" "Groote Zaaliin" (Suureen saliin). Nykyisin rakennus on Doelen Hotel. Vuonna 1715 maalaus siirrettiin Amsterdamin kaupungintaloon, ja siksi siihen tehtiin muutoksia. Kun Napoleon valtasi Alankomaat, kaupungintalosta tuli Damin palatsi. Viranomaiset siirsivät maalauksen Tripin suvun "Trippenhuisiin". Napoleon määräsi sen palautettavaksi, mutta valtauksen päätyttyä maalaus siirrettiin jälleen "Trippenhuisiin", josta nyt oli tullut "Rijksmuseum". Kun uusi "Rijksmuseumin" rakennus valmistui 1885, maalaus siirrettiin jälleen uuteen paikkaan. Viimeinen suuri siirto tapahtui toisen maailmansodan aikana, jolloin se vietiin turvalliseen bunkkeriin Limburgin kukkuloiden alle runsaaksi viideksi vuodeksi irrotettuna kehyksistä ja käärittynä rullalle lieriön ympärille. Sodan päätyttyä se palautettiin Rijksmuseumiin.


title: Yövartio (maalaus)

text: Sitkeä väärinkäsitys on, että Rembrandtin suosion hiipuminen johtui maalauksen saamasta huonosta vastaanotosta. Tarina on päässyt jopa nykyaikaisen mainonnan käyttöön. Vuonna 1967 KLM käytti maalausta mainoksessa, jossa sanottiin "Näe "Yövartio", Rembrandtin mahtava 'epäonnistuminen' (jonka vuoksi hänet) vihellettiin... kohti konkurssia". Tarina on täysin perätön, sillä minkäänlaista maalauksen arvostelua ei Rembrandtin eläessä ole kirjattu muistiin, ja kapteeni Cocq jopa teetti siitä vesivärijäljennöksen omaan kansioonsa.


title: Yövartio (maalaus)

text: Taiteilijan suosion väheneminen ei luultavasti johtunut mistään yksittäisestä maalauksesta vaan makusuuntauksen yleisestä muutoksesta. 1640-luvulla varakkaat taiteensuosijat alkoivat pitää enemmän kirkkaista väreistä ja viehättävästä tyylistä, jonka ensimmäisiä edustajia oli flaamilainen muotokuvamaalari Antoon van Dyck.


title: Yövartio (maalaus)

text: Teos on ollut aiheena niin klassisessa musiikissa kuin rockmusiikissakin, esimerkiksi Gustav Mahlerin 7. sinfonialle, King Crimsonin kappaleen "The Night Watch" sanoitukselle, jonka on tehnyt Richard Palmer-James ja Ayreonin "The Shooting Company of Captain Frans B. Cocq" albumilta "".


title: Yövartio (maalaus)

text: Peter Greenaway on käsitellyt teosta elokuvissaan "Nightwatching" (2007) ja "Rembrandtin syytös" (2008).


title: Yövartio (maalaus)

text: Maalausta on käytetty Terry Pratchettin "Kiekkomaailma"-sarjan romaanin "Yövartiosto" suojakannen takakannessa. Etukannessa on Paul Kidbyn tekemä parodia maalauksesta.


title: Yövartio (maalaus)

text: Eric Flintin novellikokoelman "The Grantville Gazettes" toisen osan kannessa on käytetty Thomas Kiddin mukaelmaa maalauksesta.


title: Pentti Alajoki

text: Pentti Alajoki (6. huhtikuuta 1917 Alavus – 14. marraskuuta 1998 Espoo) oli suomalainen vuorineuvos, joka toimi Imatran Voima Oy:n ja Oulujoki Oy:n toimitusjohtajana.


title: Pentti Alajoki

text: Alajoki valmistui diplomi-insinööriksi Teknillisen korkeakoulun sähköosastolta vuonna 1947 ja aloitti työuransa Imatran Voima Oy:ssa sähköosaston suunnittelijana. Alajoki yleni sähköosaston johtajaksi vuonna 1961 ja sitten varatoimitusjohtajaksi ja johtokunnan varapuheenjohtajaksi vuonna 1971. Heikki Lehtosen jäätyä eläkkeelle huhtikuussa 1975, Alajoki nousi yhtiön toimitusjohtajaksi. Eläkkeelle hän jäi kesäkuussa 1982. Imatran Voima Oy:n toimitusjohtajana hän osallistui myös kahden yhtiötä lähellä olevan vesivoimayhtiön hallintoon: Alajoki oli Oulujoki Oy:n hallituksen puheenjohtaja vuosina 1976–1982 ja toimitusjohtaja 1977–1979, Kemijoki Oy:n johtokunnassa hän istui vuodet 1971–1982. Alajoki oli myös Teollisuuden Voima Oy:n hallituksen puheenjohtaja 1979–1980 ja hallintoneuvoston puheenjohtaja 1981–1982. Vuorineuvoksen arvon Alajoki sai vuonna 1980.


title: Vilppu Kaukonen

text: Vilppu Eliel Koskimies (aik. Filip Forsman), kirjailijanimi Vilppu Kaukonen (9. joulukuuta 1868 Kuopio – 8. tammikuuta 1923 Kitee) oli suomalainen opettaja ja runoilija.


title: Vilppu Kaukonen

text: Koskimiehen vanhemmat olivat rovasti Fredrik Forsman ja Lovisa Aurora Landgren. Hän pääsi ylioppilaaksi Kuopion lyseosta 1887 ja valmistui filosofian maisteriksi Helsingin yliopistosta 1891.


title: Mithridates (Pergamon)

text: Mithridates (kuoli noin 41 eaa.) oli sotilas joka oli Julius Caesarin liittolainen. Mithradites oli varakkaan Pergamonlaisen henkilön poika. Pontoksen Mithridates VI Suuri, joka tunnettiin sodistaan Roomaa vastaan, adoptoi hänet. Adoptoitu nuorukainen otti tuolloin ottoisänsä nimen.


title: Mithridates (Pergamon)

text: Caesar määräsi Mithridateen värväämään joukkoja Kilikiassa ja Syyriassa samalla kun Caesar ajoi takaa Pompeiusta Farsaloksen taistelun jälkeen. Mithridates kokosi suuren armeijan, joka pääsi Aleksandriaan, jossa Caesar oli joutunut vaikeuksiin, viime hetkellä. Seuraavaksi Mithridates seurasi Caesarin mukana Vähään-Aasiaan, jossa Caesar kukisti Pontoksen Farnakes II:n Zelan taistelussa. Taistelun jälkeen Caesar antoi Mithridateelle Farnakeen valtakunnan ja osan Galatiasta. Mithridates lähti valloittamaan Taurien Khersonesosta, mutta hänet kukistettiin ja hän kaatui taistelussa.


title: Hour of the Wolf

text: Hour of the Wolf on Steppenwolf-yhtyeen studioalbumi vuodelta 1975.


title: Heikki Salo (asianajaja)

text: Heikki Juhani Salo (30. joulukuuta 1946 Mikkeli – 8. kesäkuuta 2018 Helsinki) oli suomalainen asianajaja.


title: Heikki Salo (asianajaja)

text: Heikki Salo ajoi 1980-luvun lopulla Mikkelin panttivankidraaman jälkeen käynnistynyttä oikeudenkäyntiä Mikkelissä kuolleen panttivangin äidin asianajajana. Salo kyseenalaisti oikeuskanslerin ratkaisun, jossa ei nähty moitittavaa poliisin menettelyssä. Juttu ratkesi korkeimmassa oikeudessa 1993 poliisien sakkotuomioon kuolemantuottamuksesta ja virkavirheestä. Salo ajoi vuosina 1994–2001 professori Erkki Aurejärven kanssa väärän valan syytettä suomalaista anatomian professoria vastaan tämän todistettua oikeudessa, ettei tupakanpolton ja syövän välistä syy-yhteyttä ole lääketieteellisesti todistettu. Hän toimi myös avustajana niin sanotussa kettutyttöjutussa vuonna 1995 ja muissa eläinaktivistien oikeudenkäynneissä.


title: Heikki Salo (asianajaja)

text: Myöhemmin hän ajoi sananvapauteen liittyviä asioita eri aikakauslehtien ja toimittajien asiamiehenä. Hän avusti yhtä vastaajaa niin sanotussa sopupelijutussa vuonna 2000. Vuonna 2006 hän avusti entistä mäkihyppääjä Matti Nykästä. Hän hoiti juttuja myös Euroopan ihmisoikeustuomioistuimessa: hän toimi asiamiehenä ensimmäisessä ihmisoikeustuomioistuimen ratkaisemassa suomalaistapauksessa, ja sen jälkeen muissa tapauksissa.


title: Heikki Salo (asianajaja)

text: Heikki Salo perusti oman asianajotoimiston Helsingin Taka-Töölöön vuonna 1987, nimeltään Asianajotoimisto Heikki Salo Oy, jota johti lähes 30 vuoden ajan. Siirryttyään täysipäiväisesti eläkkeelle vuoden 2015 loppupuolella, Salo myi asianajotoimistonsa kahdelle pitkäaikaiselle työntekijälleen, asianajaja, varatuomari Jussi Haaralle ja asianajaja Tarja Tuomivaaralle, jonka myötä toimiston nimeksi tuli Asianajotoimisto Haara & Tuomivaara Oy. Yrityksen toimitusjohtajana toimii nykyään Jussi Haara. Heikki Salon tavoin myös Haara ja Tuomivaara ovat erikoistuneet vaikeisiinkin rikosasioihin niin syytettyjen kuin rikoksen uhrien puolustajina.


title: Heikki Salo (asianajaja)

text: Heikki Salon poika on rap-artisti Asa.


title: Vertical Limit

text: Vertical Limit on vuonna 2000 ensi-iltansa saanut Martin Campbellin ohjaama jännitys-ja toimintaelokuva. Elokuvan pääosassa esiintyvät Chris O’Donnell, Robin Tunney, Scott Glenn, Bill Paxton ja Izabella Scorupco.


title: Vertical Limit

text: Nuori vuorikiipeilijä Peter Garrett lähtee retkikuntineen vaaralliselle kahdeksan kilometrin matkalle K2-vuorelle pelastaakseen siskonsa Annien, joka on joutunut vaaralliseen ansaan.


title: We the Best

text: We the Best hip hop -tuottaja DJ Khaledin toinen studioalbumi, joka julkaistiin 12. kesäkuuta 2007. Albumi sjoittui Billboard 200 -listan 8. sijalle, myyden 79,000 kappaletta. Kaiken kaikkiaan albumia on myyty Yhdysvalloissa 316,380 kappaletta


title: Toropetsin piiri

text: Toropetsin piiri () on paikallinen itsehallintoalue Tverin alueen länsiosassa Venäjällä. Vuonna 1927 perustetun piirin pinta-ala on 3 373 neliökilometriä. Asukkaita on 21 900 henkeä (vuonna 2009).


title: Toropetsin piiri

text: Piirin hallinnollinen keskus on Toropetsin kaupunki. Lisäksi siihen kuuluu 11 maalaiskuntaa:


title: Toropetsin piiri

text: Piirin kautta kulkee Bologojen ja Velikije Lukin välinen rautatie. Seudulla on muovi-, vaate-, metalli- ja puunjalostusteollisuutta. Maatalous on keskittynyt maidon ja lihan tuotantoon. Piirin alueella harjoitetaan myös turkistarhausta.


title: Listennn... the Album

text: Listennn... the Album on hip hop -tuottaja DJ Khaledin ensimmäinen studioalbumi. Albumi julkaistiin 6. kesäkuuta 2006. Albumi sijoittui Billboard 200 -listan sijalle 5. Albumia on myyty kaiken kaikkiaan 200 000 kappaletta.


title: Škoda Yeti

text: Škoda Yeti on tšekkiläisen Škoda Auton vuosina 2009–2017 valmistama 5-ovinen ja 5-paikkainen crossover-auto. Auto esiteltiin Geneven autonäyttelyssä maaliskuussa 2009. Yeti sai seuraajakseen Škoda Karoqin.


title: Škoda Yeti

text: Škoda Yeti perustuu samalle A5 (PQ35) alustalle kuin esimerkiksi Volkswagen Tiguan, Skoda Octavia II, Volkswagen Golf VI, Seat Altea ja Audi A3 II. Vaikka Yeti on hieman samannäköinen kuin Škoda Roomster, niin Yeti on 11 cm leveämpi ja yli 8 cm korkeampi kuin Roomster.


title: Škoda Yeti

text: Yeti on saatavana Suomessa kolmella varustetasovaihtoehdolla: Active, Adventure ja Experience. Joissakin maissa Active varustetaso kulkee nimellä Track. Isossa Britanniassa varustetasot ovat E, S, SE ja Elegance.


title: Škoda Yeti

text: Yetin edullisin varustetaso sisältää mm. manuaalisen ilmastoinnin (tuotannon alussa puoliautomaattinen ilmastointi), 16" teräsvanteet, mustat kattokaiteet ja Blues-audiojärjestelmän. Lisävarusteiden saatavuus on heikompi kuin paremmissa varustetasoissa. Tehokkaimpien (140 ja 170 hv) diesel-moottorien yhteydessä ei saa Active varustetasoa.


title: Škoda Yeti

text: Keskimmäinen varustetaso sisältää vakiona Active-varusteiden lisäksi mm. saattovalot ja huomiovaloautomatiikan, etusumuvalot, Maxi-DOT-monitoiminäytön, nahkaisen ohjauspyörän, käsijarrun kahvan ja vaihdekepin, vakionopeuden säätimen, tuulilasin sadetunnistimen, Swing-audiojärjestelmän, tummennetut takasivu- ja takaikkunat, 17" kevytmetallivanteet, korinväriset sivupeilit ja ovenkahvat. Adventure maksaa noin 2000 euroa enemmän kuin Active.


title: Škoda Yeti

text:
Paras varustetaso sisältää vakiona Adventure-varusteiden lisäksi mm. kaksialue automaattisen ilmastoinnin, etusumuvalojen kääntymistoiminnan, kaksoisksenonvalot, huonon tien paketin, monitoimiohjauspyörän, pysäköintitutkan taakse, sähkötoimiset ikkunat taakse, automaattisesti tummentuvat sivupeilit muistisäädöllä ja Boarding Spots-maavalot. Experience-varustusta ei saa 110 hv:n neliveto dieselin kanssa. Experience maksaa noin 2000 euroa enemmän kuin Adventure.
Yetissä on Škoda Roomsterista tuttu VarioFlex-takaistuinjärjestelmä. Takana on kolme erillistä istuinta. Voit taittaa istuimet etuistuinten selkänojia vasten, poistaa yhden tai kaikki istuimet tai siirtää istuimia pituussuunnassa. Kun keskimmäinen istuin on irrotettu, voi reunapaikkojen istuimia siirtää eteen- tai taaksepäin tai jopa sivusuunnassa keskemmälle. Auton tavaratila on 405 litraa perusasennossa ja jopa 1760 litraa kun takaistuimet on poistettu. Jos hankkii lisävarusteena tilattavan vararenkaan niin tavaratila pienenee 95 litralla.


title: Škoda Yeti

text: Škoda Yeti on saanut Euro NCAP -testissä viisi tähteä. Se sai 92 %, kun testattiin aikuisen turvallisuutta etu- ja sivutörmäyksissä. 78 % tuli lapsen turvasta ja 46 % jalankulkijan turvasta. Kaikissa Yeti-malleissa on vakiovarusteena ESP-ajonvakautusjärjestelmä ja vähintään seitsemän turvatyynyä. Kaksoisksenonajovaloissa on kaarreajovalotoiminto.


title: Škoda Yeti

text:
Maastossa liikkumista helpottaa 180 mm maavara ja neljännen sukupolven Haldex-monilevykytkin.
Yetin nelivetoversioissa on myös Off Road -toiminto (ei Active-varustuksella), joka kytkee auton ajonvakautusjärjestelmän, vetoluistoneston sekä sähköisen tasauspyörästön lukituksen maastoajoasetuksille. Neliveto on saatavana 1.8 TSI, 2.0 TDI (110 hv), 2.0 TDI (140 hv) ja 2.0 TDI (170 hv) moottoreiden yhteydessä.


title: Škoda Yeti

text: Yetin moottorivalikoima koostuu kolmesta turboahdetusta TSI-bensiinimoottorista ja neljästä yhteispaineruiskutuksella ja DPF-dieselhiukkassuodattimella varustetusta TDI-turbodieselmoottorista.


title: Škoda Yeti

text: Škoda Yetiä myytiin Suomessa vuonna 2010 yhteensä 925 kappaletta. Se myi siis hieman paremmin kuin Fabia. Myyntiä lisäsi malliston laajentuminen loppuvuodesta 2010: nelivetoinen DSG-automaattidiesel (2.0 TDI 140 hv) ja etuvetoiset 1.4 TSI ja 1.6 TDI.


title: Broken Path

text: Broken Path on vuonna 2008 ensi-iltansa saanut yhdysvaltalainen toimintaelokuva. Sen ohjasi Koichi Sakamoto ja käsikirjoitti Michael Cooney. Pääosassa esiintyivät Johnny Yong Bosch, Daniel Southworth ja Pamela Walworth.


title: Broken Path

text: Elokuva esitettiin Yhdysvalloissa ja Britanniassa elokuvajuhlissa vuoden 2008 aikana. Sittemmin elokuvan levitys jäi rajoittuneeksi ja se julkaistiin vuoden 2009 aikana Etelä-Afrikassa.


title: Broken Path

text: Jack Ellis on juuri muuttanut vaimonsa ja tyttärensä kanssa karjatilalle ja ovat viettämässä iltaa uusien naapureiden kanssa. Illan lähestyessä vieraat lähtevät kotiin ja pariskunnan tytär Maddy lähtee kesäleirille. Jack on viettämässä iltaa vaimonsa Lisan kanssa kahdestaan, kunnes kaikki muuttuu aamuyön koittaessa painajaiseksi. Ryhmä naamioituneita roistoja hyökkää heidän kotiin ja uhkaa tappaa Jackin. Lisa kokee kuitenkin yllätyksen, kun hänen miehensä näyttää osaavansa tapella vastaan. Jack pakenee Lisan kanssa ulos talostaan vajaan, jossa Lisa vaati vastauksia. Roistot yllättävät kaksikon ja alkavat kertomaan Jackin menneisyydestä. Taistelun aikana Jackin avuksi saapuu yksi ryhmän roistoista Yoshi, joka kuitenkin loukkaantuu taistelun aikana. Kolmikko pakenee takaisin taloon piiloon, jossa Jackin menneisyys selviää pala palalta Lisalla. Lisa alkaa epäillä luottamustaan Jackiin, joka ei haluaisi puhua menneisyydestään palkkamurhaajana. Yoshi puolestaan haluaisi myös päästä eroon menneisyydestään ja pyytää samalla apua Jackilta. Kaksikko taistelee voittokkaasti loppuja murhaajia vastaan, kunnes taistelun aikana kuolleeksi oletettu Yoshi sieppaa takaisin kotiin palanneen Jackin tyttären. Hän uhkaa tappaa tytön, mutta päätyykiin tappelemaan Jackia vastaan. Juuri kun Jack olettaa tappaneensa Yoshin hän hyökkää vielä takaapäin kuristamaan Jackia, joka on tukehtua, kunnes vaimonsa Lisa pelastaa hänet tappamalla Yoshin.


title: Broken Path

text: Elokuva kuvattiin Texasissa Van Alstynen ja Shermanin kaupungeissa.


title: Greatest Hits (Ice Cube)

text: Ice Cube - Greatest Hits on rap -artisti Ice Cuben kokoelma-albumi, joka julkaistiin vuonna 2001. Albumi koostuu Ice Cuben aikaisempien albumien kappaleista, mutta mukana on myös kaksi uutta kappaletta: "$100 Bill Y'all" ja "In the Late Night Hour".


title: Trick Daddy

text: Maurice Young, tunnetaan premmin taiteilijanimellään Trick Daddy (syn. 1975, Miami, Florida), on yhdysvaltalainen hip hop -artisti. Hänet tunnetaan hittisingleistä "Shut Up" ja "Let's Go".


title: Zubtsovin piiri

text: Zubtsovin piiri () on paikallinen itsehallintoalue Tverin alueen eteläosassa Venäjällä. Vuonna 1929 perustetun piirin pinta-ala on 2 167 neliökilometriä. Asukkaita on 17 500 henkeä (vuonna 2009).


title: Zubtsovin piiri

text: Piirin hallinnollinen keskus on Zubtsovin kaupunki. Lisäksi siihen kuuluu 7 maalaiskuntaa:


title: Zubtsovin piiri

text: Piirin kautta kulkee Moskovan ja Riian välinen rautatie sekä Moskovasta Latvian rajalle suuntatuva M9-valtatie. Seudulla on koneenrakennus- ja puunjalostusteollisuutta. Maatalous on keskittynyt maidon ja lihan tuotantoon sekä viljan ja pellavan viljelyyn.


title: Zubtsovin piiri

text: Seudun kaakkoisosassa Pogorelojen kunnan alueella on asunut ns. Djoržan karjalaisryhmä. Vuoden 1926 väestönlaskennan mukaan karjalaisia oli 1 795 henkeä. Vuoden 1989 väestönlaskennassa Zubtsovin piirissä rekisteröitiin vain 60 karjalaista.


title: Väinö Airo

text: Väinö Vilho Airo (3. syyskuuta 1880 Korsaari, Uusikaupunki – 19. marraskuuta 1944) oli Isonkyrön kunnanlääkäri, koulutukseltaan lääketieteen lisensiaatti


title: Väinö Airo

text: Väinö Airo syntyi merikapteeni Adolf Wilhelm Nylundin ja Anna Sofia Nylundin, o.s. Westerlund, poikana. Varhaislapsuudesta ei ole käytettävissä tietoja. Airo kirjoitti ylioppilaaksi Hämeenlinnan klassillisesta lyseosta 1899. Sortovuosien aikana hän kirjoittautui Hämeen pataljoonaan oppiakseen sotataitoja, koska hän uskoi vain aktiivisen toiminnan tuovan Suomelle itsenäisen aseman. Valmistuttuaan lääketieteen kandidaatiksi 1906 hän toimi amanuenssina yliopistollisen sairaalan kirurgisella-, synnytys-, korva-, nenä-, ja kurkkutautiosastoilla. Varsin vaatimatonta kotitaustaa kuvannee hänen itsensä kertoma seikka, että hän joutui opiskeluaikoinaan lainaamaan kaikki kurssikirjansa, koska hänellä ei ollut varaa niiden hankintaan.


title: Väinö Airo

text: Tullessaan Isoonkyröön Väinö Airolla oli jo monipuolinen ammatillinen ura takanaan. Hän oli toiminut muun muassa koleralääkärinä Metsäpirtissä vuodesta 1910, Kalajoen kunnanlääkärinä ja piirilääkärinä 1914-1920, Kokkolan sotilassairaalan lääkärinä 1918, Vilppulan kunnanlääkärinä sekä amanuenssina sairaala Mehiläisessä 1920-1921. Hän toimi Isonkyrön kunnanlääkärinä vuodesta 1921 kuolemaansa saakka 1944. Vuosisadan alkupuolen kunnanlääkärin toimessa monipuolisuus oli tarpeen, ja sitä hän kykeni tarjoamaan aina valohoidoista pienimuotoisiin leikkauksiin.


title: Väinö Airo

text: Talvisodan aikaan Airo toimi 8. kenttäsairaalan päällikkönä Räisälässä. Jo ennen sotia Airo harjoitutti suojeluskuntalaisten piirissä vapaaehtoista lääkintäryhmää. Tässä yhteydessä hän lienee kehittänyt myös kenttäolosuhteissa käytettävien kantopaarien ominaisuuksia paremmiksi. Talvisodan ajalta on säilynyt muun muassa hänen kirjeensä Isonkyrön kunnallislautakunnan esimiehelle. Sotilasarvoltaan Airo oli lääkintämajuri.


title: Väinö Airo

text: Itsenäinen Suomi oli Väinö Airon ajatuksissa jo nuoruusvuosista saakka. Sortokausien kannustamana hän harjoitti aktiivista toimintaa, joka tähtäsi itsenäistymiseen. Hän oli muun muassa perustamassa niin sanottuja Voimaliittoja, joissa harjoiteltiin muun muassa ampumataitoa ja salakuljetettiin aseita.


title: Väinö Airo

text: Kilpa-ammunnan edistäminen oli maan itsenäistymisen jälkeenkin ehkä Väinö Airon näkyvin harrastus. Hän perusti 1921 Isonkyrön Metsästys- ja Ampumaseuran (IMAS) ja toimi pitkään sen puheenjohtajana. Jo hänen aikanaan ampumaharrastukseen tuli mukaan myös naisia. Toimintalinja on ollut niin tuloksekasta, että edelleenkin seura kykenee nostamaan harrastuksen aina olympiatasolle saakka.


title: Väinö Airo

text: Airon toinen tärkeä harrastuskohde oli kotiseututyö ja siinä erityisesti menneen kulttuuriperinnön vaaliminen. Hänen aloitteestaan perustettiin Isonkyrön kotiseutuyhdistys 1933, ja sen puheenjohtajana hän toimi kuolemaansa saakka. Väinö Airo nosti yleiseen tietoisuuteen niin sanotun Leväluhdan uhrilähteen (suokalmiston) historiallisen arvon ja koetti kaikin tavoin innostaa ihmisiä kiinnostumaan pitäjän muustakin rikkaasta historiasta. Airo yritti pelastaa myös niin sanotun Kontsaan saaren Isonkyrön vanhan kirkon lähistöllä, kun se aiottiin viedä täytemaaksi uuden kirkon hautausmaalle. Luotettavalta vaikuttavan perimätiedon mukaan nuijasodan päälliköt mestattiin juuri kyseisellä saarella. Väinö Airo oli myös Isonkyrön Mannerheimin Lastensuojeluyhdistyksen perustaja ja puheenjohtaja vuodesta 1931, SPR:n Pohjanmaan piirin hallituksen jäsen vuodesta 1934. Suomalainen Lääkäriseura Duodecimin, Vaasan Lääkäriseuran ja Etelä-Pohjanmaan lääkäriyhdistyksen jäsen (puheenjohtaja 1924).


title: Väinö Airo

text: Airon persoonallisuudesta, etenkin hänen lääkärintoimistaan, on jäänyt kyröläisten keskuuteen runsaasti eläviä muistoja. Hänet muistetaan sanavalmiina, usein suorasanaisena miehenä, josta pahimmatkin venkoilijat saivat oitis vertaisensa vastuksen. Pohjalaiseen kansanluonteeseen huumorilla sävytetty suorapuheisuus sopi erinomaisesti, ja Airo lunasti nopeasti keskeisen persoonan roolin lukuisilla pitäjän toiminta-alueilla. Kyröläinen kaskukirja ”Naskuu ja Flaskuu” (1975) sisältää lukuisia häntä kuvaavia kertomuksia. Hänestä on myös kirjoitettu näytelmä, joka saanee lähivuosina ensiesityksensä. Isonkyrön kotiseututyö on yhä elävää, mistä todistavat muun muassa jokavuotiset 1700-luvun markkinat.


title: C-luokka (risteilijä)

text: C-luokka oli Britannian Kuninkaallisen laivaston risteilijäluokka, joka jakaantui seitsemään alaluokkaan ja käsitti kaikkiaan 28 alusta. Nämä alaluokat olivat: Caroline-, Calliope-, Cambrian-, Centaur-, Caledon-, Ceres- ja Carlisle-luokka.


title: C-luokka (risteilijä)

text: Alukset oli suunniteltu palvelemaan Pohjanmeren kovissa olosuhteissa, vaikka ne olivatkin suhteellisen pienikokoisia ja kiikkeriä.


title: C-luokka (risteilijä)

text: Caroline-luokan kuusi alusta tilattiin heinä-elokuussa 1913 osana vuoden 1913 hankintaohjelmaa. Kyseisen vuoden hankintaohjelmassa oli kaikkiaan kahdeksan risteilijän hankinta. Alukset laskettiin vesille 1914-1915 ja ne saatiin palveluskäyttöön vuoden 1915 aikana.


title: C-luokka (risteilijä)

text: Alusten aseistuksena olivat kaksi perään sijoitettua yksiputkista kuuden tuuman tykkiä, kahdeksan nelituumaista ja kaksi kuusinaulaista tykkiä. Alusten ilmatorjunta-aseistus käsitti neljä kolminaulaista ilmatorjuntatykkiä.


title: C-luokka (risteilijä)

text: Calliope-luokan kaksi alusta täydensivät vuoden 1913 hankintaohjelman. Alukset tilattiin heinä-elokuussa 1914. Aluksissa oli hieman paksumpi panssarointi kuin edellisessä luokassa.


title: C-luokka (risteilijä)

text: Cambrian-luokan alukset tilattiin syyskuussa 1914 osana vuosien 1914-15 hankintaohjelmaa ja alukset saatiin palveluskäyttöön 1915-1916. Aluksissa oli kaksi savutorvea aiemman kolmen sijaan. Luokan aluksissa oli neljä kuuden tuuman tykkiä yksittäin asennettuina.


title: C-luokka (risteilijä)

text: Centaur-luokan alusten kerrotaan usein olevan Turkin laivaston tilaamia aluksia, mutta todellisuudessa luokan alukset tilattiin joulukuussa 1914 Kuninkaalliselle laivastolle ja ainoastaan niiden valmistusmateriaalina käytettiin kahteen Turkin tilaamaan alukseen hankittua materiaalia.


title: C-luokka (risteilijä)

text: Alukset saatiin palveluskäyttöön 1916. Alusten tykkiaseistukseen oli lisätty yksi kuusituumainen edeltäneeseen Cambrian-luokkaan verrattuna.


title: C-luokka (risteilijä)

text: Vaikka vuoden 1915 lopulla Kuninkaallisella laivastolla oli 41 kevyttä risteilijää joko palveluksessa tai valmistumassa telakoilla, niin Suureen laivastoon riitti ainoastaan 24. Näistä aluksista viisi oli liitetty taistelulaivaviiriköihin tiedustelijoiksi ja kaksitoista hävittäjälaivueiden johtoaluksiksi. Tämän seurauksena päätettiin tilata joulukuussa 1915 kuusi paranneltua Centaur-luokan alusta, joiden suunnittelussa tuli ottaa huomioon sodassa saadut kokemukset esimerkiksi raskaammat torpedoputket kannelle asennettuna.


title: C-luokka (risteilijä)

text: Alukset on helposti erotettavissa edeltäneistä luokista suoran keulan vuoksi. Muut rakenteelliset erot olivat lähinnä merikelpoisuuden parantamiseen liittyviä kuten hieman pidennetty keulakansi ja 9 tuuman leveyden lisäys kompensoimaan uppouman kasvua. Alukset osoittautuivat palveluksessa kestäviksi ja merikelpoisiksi. Tilauksen viides ja kuudes alus siirrettiin ennen valmistumista seuraavaan Ceres-luokkaan.


title: C-luokka (risteilijä)

text: Kun Ceres-luokka tilattiin maalis-huhtikuussa 1916 tehtiin päätös edeltäneistä luokista saatujen kokemusten huomioon ottamisesta ja niiden seurauksena tehtävistä suuristakin muutoksista. Vaikka luokan aseistusta ei ollut tarkoitus muuttaa niin alusten leveyden kasvattaminen kahdeksalla tuumalla ja aseiden uudelleen järjestäminen paransivat merkittävästi alusten tulivoimaa. Kolmijalkainen masto sekä komentosilta siirrettiin taaemmas, mikä mahdollisti aiemmin rajoittuneella ampuma-alalla varustetun kuusituumaisen siirtämisen B-tykiksi etukannelle. Tämä sekä pidennetty keula mahdollistivat etukannen aseille paremman näkyvyyden merenkäynnissä ja siten tehokkaamman tulitoiminnan.


title: C-luokka (risteilijä)

text: Carlisle-luokan viisi alusta tilattiin kesä-heinäkuussa 1917. Alukset olivat periaatteessa edeltäneen Ceres-luokan kopioita, mutta niissä oli korotettu niin kutsuttu troolarikeula, jonka tehtävänä oli estää veden lentäminen tykkikannelle häiritsemään A- ja B-tykin tulitoimintaa.


title: C-luokka (risteilijä)

text: Luokan alukset valmistuivat vasta ensimmäisen maailmansodan päätyttyä.


title: Nikita Aleksejev

text: Nikita Sergejevitš Aleksejev (, s. 27. joulukuuta 1981 Murmansk, Neuvostoliitto) on venäläinen jääkiekkoilija, pelipaikaltaan laitahyökkääjä.


title: Nikita Aleksejev

text: Aleksejev siirtyi vuonna 1998 16-vuotiaana Kanadan juniorisarjaan OHL:ään. Hän oli Tampa Bay Lightningin ensimmäisen kierroksen varaus vuonna . Aleksejev pelasi ensimmäiset ammattilaisvuotensa pääosin AHL:ssä; Tampa Bayn NHL-joukkueessa kertyi vuoteen 2006 mennessä vain 91 runkosarjaottelua. Syksyllä 2004 Aleksejev sai olkapäävamman, joka piti hänet sivussa koko loppukauden. ajan hän kiekkoili Venäjällä Avangard Omskissa. Kesken NHL-kauden 2006–2007 Tampa Bay kauppasi Aleksejevin Chicago Blackhawksiin. Chicago ei käyttänyt optiota Aleksejevin seuraavasta kaudesta ja näin ollen hänestä tuli vapaa pelaaja.


title: Nikita Aleksejev

text: Aleksejev siirtyi kaudeksi 2007–2008 takaisin Venäjälle Ak Bars Kazaniin. Siellä hän voitti KHL:n mestaruuden, Gagarin Cupin sekä keväällä 2009 että 2010. Aleksejev ei pelannut loukkaantumisen takia kaudella 2011–2012 yhtään ottelua Kazanissa, ja seura purki hänen sopimuksensa tammikuussa 2012.


title: Bracey Wright

text: Bracey Wright (s. 1. heinäkuuta 1984 The Colony, Texas, Yhdysvallat) on yhdysvaltalainen koripalloilija. Pelipaikaltaan hän on 1–2 paikan pelaaja, enemmän kuitenkin 2-paikan heittävä takamies.


title: Bracey Wright

text: Wright pelasi Deron Williamsin kanssa samassa lukiojoukkueessa. Yliopistokoripalloa hän pelasi Indianan yliopiston joukkueessa. Vuonna 2005 Minnesota Timberwolves draftasi hänet. Hän pelasi NBA:ssa kaksi kautta, kunnes siirtyi Arisiin 2007.


title: Rakastin epätoivoista naista

text: Rakastin epätoivoista naista on vuonna 1999 valmistunut suomalainen lyhytelokuva, jonka on ohjannut Jarmo Lampela ja käsikirjoittanut Tove Idström. Elokuva on julkaistu DVD:llä sekä itsenäisesti että Lampelan "Eila"-elokuvan kanssa.


title: Rakastin epätoivoista naista

text: Elokuva sai ensi-iltansa Tampereen elokuvajuhlilla ja voitti kotimaisen kilpailun yleisöpalkinnon. Teoksessa "Lyhyttä ja pitkää, Kotimaisia elokuvantekijöitä" Satu Elo sanoo elokuvan kuvaavan kolmikymppisten ihmissuhdesotkuja "Sairaan kauniista maailmasta" tutulla nopealla kuvatyylillä ja ”sellaisella lämmöllä, ettei sen henkilöihin voi olla samastumatta”.


title: Dance the Night Away (Creamin kappale)

text: Dance The Night Away on brittiläisen Cream-yhtyeen kappale toisella albumilla Disraeli Gears (1967).


title: Dance the Night Away (Creamin kappale)

text: Sen on säveltänyt basisti/laulaja Jack Bruce ja sanoittanut runoilija Peter Brown.


title: Dance the Night Away (Creamin kappale)

text: Kappale on erityisesti sanoitukseltaan esimerkki vuoden 1967 psykedeelisestä tyylistä. Toisaalta Peter Brown on todennut sanoituksen kuvaavan hänen elämäntapaansa ja -tilannettaan tuohon aikaan. Hän koki irrallisuutta ja asiat, jotka pitivät hänet todellisuudessa olivat seksi ja tanssiminen.


title: Dance the Night Away (Creamin kappale)

text:
Sanoituksessa ihannoidaan vapautumista ja kuvaillaan miten kertoja aikoo rakentaa linnan pilviin toivoen pääsevänsä pois kaduilta ja ihmispaljoudesta. Hän unelmoi muuttuvansa varjoksi "jotten näkisi kasvojasi."Musiikillisesti kappale on hyvä esimerkki siitä, miten yhtyeet 60-luvun lopulla ottivat vaikutteita muilta aikalaisyhtyeiltään.
Kappaleen kitarointi osaksi 12 - kielisellä kitaralla ja lauluharmoniat ovat saaneet vahvoja vaikutteita The Byrds ja Buffalo Springfield - yhtyeiltä. Clapton on maininnut erityisesti Byrdsin "Eight Miles High" - kappaleen. Byrds pyrki tähän aikaan luomaan uudenlaista "spacerockiksi" kutsumaansa musiikkia pyrkiessään pois varhaisesta folkrock-tyylistä.


title: Dance the Night Away (Creamin kappale)

text:
Kappale koostuu kolmesta rakenteeltaan yhtenevästä säkeistöstä. Jack Bruce ja Eric Clapton laulavat kappaleen harmoniassa duettona.
Säkeistöjen instrumentaaliosassa vaikutteet ovat hyvin kuultavissa.


title: Dance the Night Away (Creamin kappale)

text: LähteetViitteet


title: Elokuvavuosi 2009

text: Vuonna 2009 elokuvia tuotettiin maailmassa noin 5 360, mikä oli noin 100 vähemmän kuin edellisenä vuonna. Elokuvatuotannon suurvalta oli edelleen Intia, jossa sai ensi-iltansa 819 elokuvaa. Euroopan unionin alueella tuotiin ennätykselliset 1 168 pitkää elokuvaa, mutta katsoituimmat elokuvat olivat silti yhdysvaltalaisia. Elokuvat tuottivat ennätyksellisesti sekä EU:ssa että Yhdysvalloissa. Vuoden katsotuin elokuva EU:ssa oli "" ja tuottoisin elokuva Yhdysvalloissa oli "".


title: Elokuvavuosi 2009

text: Vuosi 2009 oli Euroopan unionissa ennätysmäinen niin määrällisesti kuin taloudellisestikin. EU:ssa tuotettiin 2009 noin 1 168 pitkää fiktio- ja dokumenttielokuvaa eli enemmän kuin koskaan aikaisemmin. Kasvua edellisvuoteen oli 28 elokuvaa. Dokumenttielokuvien määrä pysyi ennallaan (281 elokuvaa), mutta fiktioelokuvien määrä kasvoi edellisvuoteen verrattuna 28 % (887 elokuvaa). Nousu johtui pääasiassa Saksan elokuvatuotannon kasvusta, jonka ansiosta Saksasta tuli EU:n suurin elokuvien tuottajamaa.


title: Elokuvavuosi 2009

text: Elokuvien lipputulot saavuttivat myös ennätyksen EU:ssa 6,27 miljardilla eurolla. Lipputuloja kasvatti ennen kaikkea 3D-menestyselokuvien kalliimmat lippujen hinnat. Elokuvien tuotto aleni alustavien tietojen mukaan vain Irlannissa ja Latviassa. Katsojia EU:ssa oli arviolta 981,1 miljoonaa (2008: 925,3 miljoonaa). Katsojamäärät vähenivät vain kuudessa EU-maassa. Suurilla hittielokuvilla oli hallitseva asema: 42 elokuvalla oli yli viisi miljoonaa katsojaa ja 100 suosituimmalla elokuvalla oli 75 %:n markkinaosuus.


title: Elokuvavuosi 2009

text: EU:ssa tuotettujen elokuvien markkinaosuus oli 26,7 % (2008: 28,2 %), mikä oli alhaisin osuus sitten vuoden 2005. Samalla yhdysvaltalaisten elokuvien osuus kasvoi 67,1 %:iin. Kotimaisten elokuvien markkinaosuus nousi vain viidessä EU-maassa. Suurinta kasvu oli Ruotsissa, jossa Stieg Larssonin "Millennium"-trilogian ansiosta ruotsalaisten elokuvien markkinaosuus kasvoi 81,5 %. Katsojamäärissä mitattuna suosituimmat EU-elokuvat tulivat Ranskasta, Saksasta ja Britanniasta.


title: Elokuvavuosi 2009

text: Euroopan unionin katsotuimmat elokuvat olivat kuitenkin yhdysvaltalaisia. 20 katsotuimman elokuvan listalla on vain yksi kokonaan ei-yhdysvaltalainen elokuva: brittiläinen "Slummien miljonääri". Katsotuin elokuva oli "", jota seurasi brittiläis-yhdysvaltalainen "Harry Potter ja puoliverinen prinssi". "Harry Potterin" ja "Slummien miljonäärin" jälkeen katsotuin EU-elokuva oli ruotsalainen "Miehet jotka vihaavat naisia".


title: Elokuvavuosi 2009

text: Elokuvateattereissa Suomessa sai vuonna 2009 ensi-iltansa 174 elokuvaa. Valtaosa (106) näistä oli yhdysvaltalaisia. Toiseksi suurin maa oli Suomi 20 elokuvalla ja kolmantena Britannia 16 elokuvalla. Kaikkiaan elokuvateatterilevityksessä oli 418 elokuvaa. Elokuvien katsojatilastoissa yhdysvaltalaisilla elokuvilla oli hallitseva asema 67 %:lla. Eurooppalaiset elokuvat saavuttivat 17 % katsojista ja suomalaiset 15 %. Elokuvien lipputulojen jakauma oli lähes sama. Elokuvakäyntejä Suomessa oli 6,8 miljoonaa – 100 000 vähemmän kuin 2008.


title: Elokuvavuosi 2009

text: Elokuvateattereissa 20 katsotuimman elokuvan joukossa oli vain viisi ei-yhdysvaltalaista elokuvaa (mukaan lukien yhdysvaltalais-brittiläinen "Harry Potter ja puoliverinen prinssi") ja ne olivat kaikki suomalaisia: "Rööperi", "Haarautuvan rakkauden talo", "Kielletty hedelmä", "Täällä Pohjantähden alla" ja "Postia pappi Jaakobille". Katsotuin elokuva Suomen elokuvateattereissa oli "Ice Age 3: Dinosaurusten aika".


title: Elokuvavuosi 2009

text: Toisin kuin elokuvateattereissa suomalainen elokuva oli lyömätön televisiossa. Kymmenen katsotuimman elokuvan joukkoon ei mahtunut ainuttakaan täysin ulkomaista elokuvaa. Kärkikymmenikköön kuuluvat "Näkymätön Elina" ja "Georg Ots – rakkaani" olivat kumpikin yhteistuotantoa suomalaisten yhtiöiden kanssa. Myös suomalaisten lyhytelokuvien ja dokumenttielokuvien katsojamäärät televisiossa olivat huomattavan suuria.


title: Elokuvavuosi 2009

text: Ulkomailla suomalainen elokuva menestyi tavallista paremmin. "Kielletty hedelmä" ja "Postia pappi Jaakobille" saivat kumpikin vuoden aikana kuusi palkintoa. Yhteensä suomalaiset elokuvat keräsivät 60 palkintoa. Suurin menestyjä oli kuitenkin "Niko – Lentäjän poika", josta tuli kolmella miljoonalla katsojalla 23 maassa kaikkien aikojen katsotuin suomalainen elokuva.


title: Elokuvavuosi 2009

text: Vuosi 2009 oli Pohjois-Amerikan elokuvamarkkinoilla taloudellisesti hyvä vuosi. Elokuvien vuosituotto ylitti ensimmäisen kerran 10 miljardia dollaria. Lippuja myytiin 1,5 miljardia, mikä oli enemmän kuin edeltäneinä viitenä vuotena, mutta kuitenkin vähemmän kuin vuosituhannen alkuvuosina. Yhdysvaltalaisia ensi-iltaelokuvia oli 518, kun niitä vuonna 2008 oli 605.


title: Elokuvavuosi 2009

text: Tuottoisimmille elokuville on tyypillistä erittäin suuri budjetti (valmistuskustannukset yli 200 miljoonaa dollaria, levitys- ja markkinointikulut noin 100 miljoonaa). Vuoden häviäjiin kuuluivat perinteiset elokuvatähdet: seitsemässä tuottoisimmassa elokuvassa ei ollut tunnettuja elokuvatähtiä. Poikkeuksiakin löytyi: "Kauhea kankkunen" ja "Elämä pelissä" maksoivat vain noin 35 miljoonaa, mutta tuottivat hyvin. Ensimmäinen oli tuntemattomien näyttelijöiden tähdittämä elokuva ja jälkimmäinen Sandra Bullockin paluu parrasvaloihin.


title: Elokuvavuosi 2009

text: Aasian tärkeimmät elokuvamaat ovat Japani, Kiina, Etelä-Korea, Intia ja Kiinan tasavalta. Elokuvien tuotto kasvoi Aasian maissa pääasiassa yhdysvaltalaisten menestyselokuvien ansiosta. Samalla kotimaisten elokuvien markkinaosuus aleni lähes kaikkialla. Intia oli edelleen maailman elokuvatuotannon ykkönen, vaikka elokuvien määrä romahti 819 pitkää elokuvaan (1 132 vuonna 2008).


title: Elokuvavuosi 2009

text: Intia oli edelleen vuonna 2009 elokuvan suurvalta: 819 ensi-iltaelokuvaa teattereissa ja 2,9 miljardia katsojaa. Ensi-iltaelokuvien määrä romahti edellisen vuoden 1 132 elokuvasta, koska elokuvatuottajien ja -levittäjien välinen kiista esti alkuvuodesta kahden kuukauden ajan kaikki uudet ensi-illat. Kiista sovittiin kesäkuussa ja sen jälkeen elokuvien tuotto jaettiin tasan tuottajien ja levittäjien kesken. Lisäksi Intian elokuva-alaa haittasivat sikainfluenssa ja piratismi. Kotimaisten elokuvien markkinaosuus oli noin 92 % (perustuu vuoden 2008 tietoihin). Intiassa tuotettiin elokuvia 21 kielellä, ja suurimmat kielet olivat hindi (noin 20 %), telugu (noin 17 %) ja tamili (noin 14 %).


title: Elokuvavuosi 2009

text: Kiinassa tuotettiin 456 elokuvaa vuonna 2009, mikä oli 50 enemmän kuin 2008. Teatteriensi-iltaan näistä ei päässyt kuitenkaan kuin noin 100. Katsojien lukumäärä nousi lievästi 217 miljoonaan. Elokuvien tuotto kasvoi kuitenkin peräti 44 % 6,2 miljardiin renmibiin (noin 910 miljoonaa dollaria). Kotimaisten elokuvien markkinaosuus oli noin 57 %, sillä kotimaista elokuvaa tukivat ulkomaisten elokuvien tuontirajoitukset: 20 elokuvaa, joista tuotantoyhtiö sai prosenttiosuuden voitoista, noin 30–40 elokuvaa levitettiin kiinteään hintaan ja lisäksi ulkomaisia elokuvia sai esittää enintään kolmanneksessa elokuvateattereista.


title: Elokuvavuosi 2009

text: Kiinan tuottoisimpia elokuvia olivat yhdysvaltalaiset "2012" ja "". Kolmannelle sijalle nousi kaikkien aikojen menestynein kiinalainen elokuva "Founding of a Republic".


title: Elokuvavuosi 2009

text: Perinteisiä elokuvien tuotanto-, levitys- ja esitystapoja on Afrikassa vain Egyptissä, Etelä-Afrikassa ja Marokossa. Egyptissä ja Etelä-Afrikassa katsojia oli noin 26 miljoonaa kummassakin ja Marokossa noin kolme miljoonaa.


title: Elokuvavuosi 2009

text: Egyptissä tuotettiin noin 35 elokuvaa, mutta se on silti arbiankielisen elokuvatuotannon keskus. Kotimaisten elokuvien katsojaosuus oli noin 80 %, sillä ulkomaisia elokuvia saa levittää vain kahdeksalla kopiolla. Suosituin egyptiläinen elokuva "Ramadan Mabrouk Abu Almaien…" sai noin 1,4 miljoonaa katsojaa, kun taas suosituimmalla ulkomaisella elokuvalla "Harry Potter ja puoliverinen prinssi" oli vain noin 81 000 katsojaa. Marokossa kotimaisten elokuvien markkinaosuus oli noin 15 %, mutta kymmenen katsotuimman elokuvan joukossa oli neljä marokkolaista elokuvaa. Marokon katsotuin elokuva oli yhdysvaltalainen "Fast & Furious" (noin 413 000 katsojaa) ja sitä seurasi kolme marokkolaista elokuvaa.


title: Elokuvavuosi 2009

text: Muualla Afrikassa elokuvatuotannon pääasiallisina levityskanavina ovat VHS, DVD ja televisio. Ne tehdään tavallisesti pienellä budjetilla ja niiden levikki on suuri. Muille Afrikan maille esikuvana on toiminut Nigerian Nollywood, joka tuottaa vuosittain noin 1 000 elokuvaa.


title: Dance the Night Away

text: Dance the Night Away voi tarkoittaa jotain seuraavista kappaleista:


title: Pogoreloje Gorodištše

text: Pogoreloje Gorodištše (, karjalaksi "Pogrow", genetiivi "Pogrovan") on Pogorelojen kunnan keskuskylä Tverin alueen Zubtsovin piirissä Venäjällä. Se sijaitsee Djorža-joen varrella 25 kilometriä Zubtsovista itään. Kylän eteläpuolitse kulkee Moskovan ja Riian välinen rautatie (Pogoreloje Gorodištšen asema). Pohjoisessa sen ohittaa Moskovasta Latvian rajalle suuntautuva M9-valtatie. Vuonna 1997 kylässä oli 1 700 asukasta.


title: Pogoreloje Gorodištše

text: Tarinan mukaan keskiajalla paikalla sijaitsi Deržeslavl-niminen linnoitus, jonka puolalaiset ja liettualaiset maahantunkeutujat hävittivät 1500-luvun alussa. 1600-luvun alussa rakennettiin uusi linnake. Vuonna 1708 Pogoreloje Gorodištšen ”kaupunki” liitettiin Smolenskin lääniin ja vuonna 1796 siitä tuli Tverin lääniin kuulunut kauppala. Vuosina 1929–1960 se oli Pogorelojen piirin keskus. Toisen maailmansodan aikana seudulla käytiin ankaria taisteluja.


title: Pogoreloje Gorodištše

text: Pogorelojen kunnan alueella asuu ns. Djoržan karjalaisryhmä. Vuonna 1926 väestönlaskennan mukaan karjalaisia oli 1 795 henkeä (6,6 % kunnan väestöstä). Vuonna 2018 elää alueella yhä ainakin viisi karjalan puhujaa.


title: Pogoreloje Gorodištše

text: Kylän nähtävyyksiä ovat muinaisen linnoituksen vallien ja kaivantojen jäänteet, vuonna 1821 rakennettu Profeetta Eliaan kirkko sekä pieni kotiseutumuseo.


title: Voicey-gaala 2009

text: Voicey-gaala 2009 oli kolmatta kertaa järjestetty palkintogaala, jossa Kanadan Voices.com jakoi vuotuiset Voicey-palkinnot vuoden 2009 parhaille ääninäyttelijöille. Gaala järjestettiin 25. maaliskuuta 2009 Torontossa, Kanadassa, jonka juonsi Stephanie Ciccarelli.


title: Voicey-gaala 2009

text: Pääluokkien ehdokkaat ja voittajat (lihavoituna):


title: Dmitri Obuhov

text: Dmitri Aleksejevitš Obuhov (, s. 9. heinäkuuta 1983 Kazan, Venäjän SFNT, Neuvostoliitto) on venäläinen jääkiekkoilija. Obuhov edustaa KHL:n Ak Bars Kazania.


title: Dmitri Obuhov

text: Obuhovin ura alkoi Venäjän toiseksi korkeimmailla sarjatasolla Vysšaja Ligassa Neftjanik Almetjevskissä vuonna 2003. Spartak Moskovan ja Neftehimik Nižnekamskin jälkeen Obuhov palasi vuonna 2005 kasvattajaseuraansa Ak Bars Kazaniin, jossa hän oli voittamassa niin Venäjän mestaruutta vuonna 2006, kuin Euroopan seurajoukkueiden mestaruutta vuonna 2007.


title: Dragon Ball Z: Return of Cooler

text: Dragon Ball Z: The Return Of Cooler on kuudes "Dragon Ball Z" -elokuva.


title: Dragon Ball Z: Return of Cooler

text:
Elokuva alkaa, kun armeija robotteja hyökkää uudelle Namekille. Goku, Vegeta, Gohan, Piccolo, Krillin ja muutamat muut Z-soturit lähtevät Namekille auttaakseen. He pelastavat yhden namekilaisorjan teloitukselta ja aloittavat taistelun robotteja vastaan. Pian selviää, että armeijaa johtaa Cooler, Friezan kuolleeksi luultu veli. Tällä kertaa hän on reilusti vahvempi, eivätkä Goku ja Vegeta meinaa pärjätä tälle edes supersaiyalaisina.
Lopulta he pääsevät niskan päälle, mutta sitten Coolereita ilmestyy kymmenittäin lisää...


title: Torni (shakki)

text: Torni ( on shakkipelissä käytettävä pelinappula. Sitä kutsutaan myös "linnaksi". Pelin alussa molemmilla pelaajilla on kaksi tornia, yksi kummankin itseään lähinnä olevan rivin päässä.


title: Torni (shakki)

text: Algebrallisella merkintätavalla valkeiden tornien paikat pelin alussa ovat ruudut "a1" ja "h1", mustien tornien ruudut "a8" ja "h8". Torni liikkuu pysty- tai vaakasuuntaan eteen- tai taaksepäin kuinka monta ruutua kerrallaan tahansa. Ruutujen on oltava tyhjiä. Muiden nappuloiden tapaan se lyö siirtymällä ruutuun, jossa on vastustajan nappula. Torni vaikuttaa joka ruudussa yhtä moneen ruutuun.


title: Torni (shakki)

text: Torni osallistuu kuninkaan kanssa erityissiirtoon nimeltä linnoittuminen eli tornitus. Siinä kuningasta siirretään ensin kaksi askelta kohti alkuasemassaan olevaa tornia, minkä jälkeen torni siirretään kuninkaan yli siihen ruutuun, jonka yli kuningas hyppäsi. Linnoitus lasketaan yhdeksi kuninkaan siirroksi. Jos pelaaja koskettaa tornia ja sitten kuningasta, hän ei voi linnoittua kyseisen tornin kanssa.


title: Torni (shakki)

text: Alun perin torni symboloi vaunuja. Persian kielen sana "rokh" tarkoittaa vaunuja ja itämaisissa shakkipeleissä kuten xiangqissa ja shōgissa tornia vastaavien nappuloiden nimet tarkoittavat vaunuja. Persialaiset sotavaunut olivat raskaasti aseistettuja ja niissä kulki ohjastaja ja ainakin yksi pitkänmatkan aseen käyttäjä kuten jousiampuja. Vaunujen kyljet oli rakennettu muistuttamaan lujaa kiveystä, mikä antoi vaikutelman pienistä liikkuvista rakennuksista ja lietsoi kauhua taistelussa. Lännessä tornia edustaa kuitenkin melkein aina harjareunainen linnoitustorni. Yksi mahdollinen selitys tälle on se, että kun peli tuotiin Italiaan, persian sana "rokh" vaihtui italian sanaan "rocca", joka tarkoittaa linnoitusta. Toinen selitys on se, että torni esittäisi piiritystornia (nappulan nimi on espanjaksi "torre"). Torninappulat muistuttavat usein pieniä linnoja, joten nappulaa kutsutaan joskus "linnaksi," mistä nimitys "linnoitus" on myös johtunut.


title: Torni (shakki)

text: Yleisesti ottaen torni on vahvempi kuin lähetti tai ratsu ja näin lasketaan noin kaksi sotilasta arvokkaammaksi (katso shakkinappuloiden suhteelliset arvot). Tornin voittamista uhraamalla lähetti tai ratsu kutsutaan "kvaliteetin voittamiseksi".


title: Torni (shakki)

text: Pelin alussa torneja on kuitenkin usein vaikea saada tehokkaasti peliin mukaan. Lähettiin tai ratsuun verrattuna ne käyvät yleensä sitä voimakkaammiksi, mitä vähemmän pelissä on nappuloita jäljellä.


title: Torni (shakki)

text: Kahden tornin katsotaan olevan hieman kuningatarta arvokkaammat (katso shakkinappuloiden suhteelliset arvot). Torneja ja kuningattaria kutsutaan "raskaiksi upseereiksi" kun taas lähettejä ja ratsuja "kevyiksi upseereiksi".


title: Torni (shakki)

text: Aloituksessa tornit ovat suojatta, joten yleensä on toivottavaa ”yhdistää” omat tornit ensimmäiselle riville tornittamalla ja siirtämällä ensimmäiseltä muut nappulat kuin kuningas ja tornit. Tässä asemassa tornit suojaavat toisiaan ja voivat helposti siirtyä uhkaamaan haluttua linjaa.


title: Torni (shakki)

text: Yleinen tavoite tornille on saada se ensimmäiseen ruutuun avoimelle linjalle (ei kummankaan pelaajan sotilaita) tai puoliavoimelle linjalle (ei omia sotilaita). Tässä asemassa tornilla ei juurikaan ole uhkia, mutta se hallitsee koko linjaa. Jos jokin linja on muodostunut erityisen tärkeäksi, pelaaja voi siirtää sille kaksi tornia perättäin.


title: Torni (shakki)

text: Seitsemännellä rivillä (vastustajan toisella rivillä) sijaitseva torni on yleensä hyvin voimakas, koska se uhkaa vastustajan alkuasemissa olevia sotilaita ja rajoittaa vastustajan kuninkaan liikkeitä. Tornia seitsemännellä rivillä pidetään riittävänä kompensaationa sotilaalle. Oheisessa tilanteessa Lev Polugaevskyn ja Larry Evansin pelissä torni seitsemännellä rivillä mahdollistaa tasapelin valkoiselle, vaikka se on sotilaan häviöllä.


title: Torni (shakki)

text: Kaksi tornia seitsemännellä rivillä riittävät usein pakkovoittoon tai ainakin tasapeliin ikuisen shakin kautta.


title: Torni (shakki)

text: Tornit ovat vahvimmillaan pelin loppua kohden, jolloin ne pääsevät liikkumaan lähettien estämättä ja voivat hallita useita ruutuja. Ne ovat kohtalaisen kömpelöitä estämään vastapuolen sotilaita liikkumasta kohti korotusta paitsi jos voivat hallita linjaa, jolla korottamaan pyrkivä sotilas on. Samalla tavoin torni suojaa omaa sotilasta parhaiten samalta linjalta. Loppupelissä torni onkin usein syytä sijoittaa oman vapaasotilaan taakse.


title: Torni (shakki)

text: Torni on hyvin vahva nappula shakkimatin tekemiseen. Alla muutamia esimerkkejä helposti saavutettavista tornimateista.


title: Torni (shakki)

text: Heraldiikassa torninappula on yleinen kuva-aihe. Oikeista nappuloista poiketen heraldisissa torninappulat kuvataan totunnaisesti siten, että niillä on kaksi ulospäin kaartuvaa sarvea, jottei niitä sekoitettaisi linnantorneihin. Tätä kuva-aihetta kutsutaan aina ”shakkitorniksi” sekaantumisen välttämiseksi.


title: Torni (shakki)

text: Kanadalaisessa heraldiikassa shakkitorni on viidennen tyttären brisyyri.


title: Steen Rasmussen

text: Steen Rasmussen (s. 1955) on tanskalainen keinoelämän tutkija. Hän väitteli filosofian tohtoriksi vuonna 1985 Tanskan teknisessä yliopistossa ja on työskennellyt Los Alamosissa noin vuodesta 1988 lähtien. Rasmussen on tutkinut laajaa joukkoa erilaisia itseorganisoituvia järjestelmiä.


title: Steen Rasmussen

text: Rasmussen tunnetaan väitteestään, jonka mukaan yksinkertaiset systeemit voivat kehittyä mutkikkaammiksi ilman ulkoista ohjausta. Hän esitti teesinsä Artificial Life -lehden artikkelissa "Ansatz for Dynamical Hierarchies". Artikkeli sai samassa lehdessä kriittistä palautetta Grossilta ja McMullinilta. Rasmussen vastasi sittemmin esitettyyn kritiikkiin. Vuonna 2008 Rasmussen toimi Los Alemosin esisolun kokoamisryhmän johtaja. Rasmussen tunnetaan parhaiten Los Alamosin esisolusta, joka on hyvin pieni yhtä kemiallista reaktiota osaava molekyylijoukko. Tämä esisolu ei kuitenkaan ole lähelläkään elävää solua.


title: Los Alamosin esisolu

text: Los Alamosin esisolu on Los Alamosin kansallisessa laboratoriossa tuotettu muutaman molekyylin joukko, joka osaa valmistaa valoenergian avulla omaa kalvoaan valmiista osista. Koska siinä on vain yksi toiminto se ei muistuta nykyisiä eläviä soluja. Silti se saattaa havainnollistaa elämän syntyä aineen itsejärjestymisen kautta.


title: Los Alamosin esisolu

text: Steen Rasmussenin johtama Los Alamosin esisoluhanke on tuottanut Los Alamosissa kolmentyyppisistä molekyyleistä rakenteen, joissa on muutamia solun piirteitä.


title: Los Alamosin esisolu

text: Rakenne on miljoona kertaa bakteeria pienempi, kooltaan noin 5×15 nanometriä. Se on kahden lipidipisaran nostopainomainen kuplapari, missä on pinnalla PNA:ta ja valoenergiaa kemialliseksi energiksi muuttava aineenvaihduntamolekyyli. Esisolu pystyy tuottamaan omia lipidejään valoenergian avulla. Elävästä solusta se eroaa siinä, ettei se kykene jakautumaan. Se myös edellyttää lipidien ja PNA:n osasten olevan valmiina kasvuympäristössään.


title: Los Alamosin esisolu

text: Vallitsevan näkemyksen mukaan minimaalisen elämänmuodon määrittelee kolme ominaisuutta:Nykyisessä Los Alamosin esisolussa yhdistyy näistä vain kaksi ensimmäistä.


title: Los Alamosin esisolu

text: Jatkossa hanke pyrkii kehittämään jakautuvan, mikroskooppisen pienen molekyylirakenteen.


title: Jean M. Linsdale

text: Jean Myron Linsdale (20. toukokuuta 1902 Wellsville, Kansas – 20. tammikuuta 1969 Kalifornia) oli yhdysvaltalainen eläintieteilijä.


title: Jean M. Linsdale

text: Jean Linsdalen vanhemmat olivat maanviljelijä, opettaja Jesse E. Linsdale ja Lena Armstrong Linsdale. Ollessaan kymmenvuotias Jean vieraili Kansasin yliopiston luonnonhistoriallisessa museossa Dyche Hallissa ja päätti jo silloin ryhtyvänsä luonnontieteilijäksi. Hän opiskeli Kansasin yliopistossa Lawrencessa ja valmistui kandidaatiksi 1924. Vuonna 1925 hän meni eläintieteen laitokselle Kalifornian yliopistoon Berkeleyssä, missä hän väitteli tohtoriksi 1927 aiheenaan kettusirkun ekologia: "Variations in the Fox Sparrow (Passerella iliaca) with reference to natural history and osteology". Hän meni naimisiin Mary Ann Roundyn kanssa vuonna 1925.


title: Jean M. Linsdale

text: Linsdale sai tutkijan viran Kalifornian yliopistossa pian väitöksensä jälkeen. Kymmenen vuoden kuluttua hänestä tuli yliopiston Hastingsin luonnonhistoriallisen suojelualueen johtaja 23 vuodeksi. Hän jäi eläkkeelle vuonna 1960 terveysongelmien takia ja osti vaimonsa kanssa asunnon läheltä Salinasia. Vuonna 1964 Linsdale sokeutui lopullisesti.


title: Jean M. Linsdale

text: Linsdale liittyi American Ornithologists’ Unioniin vuonna 1922 ja toimi liiton Lintujensuojelukomitean puheenjohtajana 1945 ja 1947. Hän oli Kalifornian yliopiston "The Condor" -julkaisun apulaistoimittaja. Hän kirjoitti kaikkiaan 166 tieteellistä artikkelia tai kirjaa.


title: Jean M. Linsdale

text: Linsdale nimesi amerikanhömötiaisen ("Parus atricapillus") alalajin "nevadensis" 1938.


title: Christopher Polhem

text: Christopher Polhem, vuoteen 1716 asti Polhammar, (s. luultavasti 18. joulukuuta 1661 Tingstädessä, Gotlannissa - k. 30. elokuuta 1751 Tukholmassa) oli ruotsalainen keksijä ja teollisuusmies. Hän kehitti monia kaivostoimintaan, laivanrakennukseen, linnoituksiin ja kanavanrakentamiseen liittyviä laitteita ja menetelmiä. Polhemia kutsutaan "Ruotsin mekaniikan isäksi".


title: Christopher Polhem

text: Polhem syntyi saksalaisen, Visbyhyn muuttaneen, kauppiaan Wulf Christopher Polhammarin perheeseen. Polhemin äiti oli Vadstenasta kotoisin oleva Christina Eriksdotter Schening. Christopherilla tiedetään olleen myös ainakin kaksi veljeä, Johan ja Jonas. Christopherin äiti meni myöhemmin uusiin naimisiin Jöran Slicker -nimisen miehen kanssa, ja kahdeksanvuotiaana Polhemin tultua isättömäksi hän muutti setänsä luo Tukholmaan.


title: Christopher Polhem

text: Vuonna 1687 Polhem alkoi opiskella fysiikkaa, matematiikkaa ja mekaniikkaa Uppsalan yliopistossa. Valmistumisensa jälkeen hän matkusteli Euroopassa tyydyttämässä yliopistossa herännyttä tekniikan tiedonjanoaan. Palattuaan kotimaahansa vuonna 1697 Polhem perusti Ruotsin ensimmäisen insinöörikoulun, Laboratorium mechanicumin. Opetusmetodikseen Polhem loi Polhemin mekaaniset aakkoset, eräänlaisen liikemekanismien mallikokoelman.


title: Christopher Polhem

text: Polhemin monista teknisistä uudistuksista ensimmäinen oli Trollhättanin vesiputousten sulkujärjestelmä, jota tosin ei saatu toimivaksi ennen vuotta 1800. Falunissa toimineeseen Stora Kopparbergin kaivokseen hän rakensi vesirattaalla toimivan nostolaitteen. Hän kehitti riippulukon ja kardaaniakselin toimivuutta. Myös laivanrakennus sekä sillanrakennus ja telakkateollisuus hyötyivät Polhemin kehittämistä uusista ratkaisuista. Polhemin vuonna 1699 perustama koneenrakennukseen erikoistunut Stjärnsundin tehdas jatkoi ruotsalaisen tekniikan kehittämistä hänen kuolemansa jälkeen.


title: Christopher Polhem

text: Polhemin panos Ruotsin tekniselle kehitykselle on merkittävä. Nykyään hänen kuvansa koristaakin 500 ruotsin kruunun seteliä, ja hänen mukaansa on nimetty iso liuta ruotsalaisia koulutuslaitoksia, kuten Polhemsgymnasiet sekä Tukholmassa että Göteborgissa, Pohlemsskolan Gävlessä ja Lundissa sekä Christopher Polhemgymnasiet Visbyssä, noin 20 kilometrin päässä Polhemin synnyinpitäjästä Tingstädestä. Lisäksi tieteellinen tutkimuskeskus, Luulajan teknillisen yliopiston Polhemslaboratoriet on nimetty hänen mukaansa.


title: Christopher Polhem

text: Niin sanottu "Polhemspriset" ("Polhem-palkinto") on jaettu ruotsalaisten insinöörien kesken joka toinen vuosi korkean tason teknisistä innovaatioista tai nerokkaista teknisien ongelmien ratkaisuista. Arviointikriteereinä tämän 250 000 Ruotsin kruunun palkinnon ansaitseville innovaatioille ovat tehokkuuden lisäksi ympäristöystävällisyys ja markkinakelpoisuus.


title: Dragon Ball Z: Lord Slug

text: Dragon Ball Z: Lord Slug on neljäs "Dragon Ball Z" -elokuva.


title: Dragon Ball Z: Lord Slug

text: Suuri asteroidi on törmäyskurssilla Maan kanssa. Goku ja Krillin onnistuvat yhteis-kamehamehalla kääntämään asteroidin kurssin poispäin maasta, mutta Lord Slugin alus onnistuu silti laskeutumaan Maahan ja Krillin ja Goku sinkoutuvat kauas tältä alueelta. Ihmisjoukko kerääntyy aluksen ympärille. Joukossa on mukana Gohan, Chi-Chi, Bulma ja Oolong.


title: Dragon Ball Z: Lord Slug

text:
Aluksesta tulee ulos suuri joukko Slugin sotilaita, jotka hyökkäävät ihmisten kimppuun. Gohan kuitenkin panee kovasti vastaan, kunnes eliittiryhmä saapuu mukanaan Slug itse. Lord Slug nappaa Dragonballin taintuneen Gohanin hatusta. Lordin joukko lähettää korkealle taivaaseen laitteen joka pimentää ja jäädyttää planeetan, jotta Slugin armeija voisi toimia siellä paremmin. Lord Slugin miehet saavat kaikki Dragonballit kerättyä ja he kutsuvat Shenronin, joka toteuttaa Slugin toiveen: Nuoruuden, jolloin Slugin täydet voimat palaavat.
Gohan palaa yöllä alukselle tarkoituksenaan selvittää mitä he tekevät, mutta hän jää kiinni ja saa koko armeijan kimppuunsa. Gohan selviää Piccolon avulla. Eliittiryhmä saapuu, joista Piccolo harventaa heti yhden, mutta Gohan on väsynyt eikä pärjää. Piccolo pelastaa Gohanin kuolemalta hypähtämällä tämän eteen säteiden suojaksi.


title: Dragon Ball Z: Lord Slug

text:
Seuraavaksi paikalle saapuvat Krillin ja Goku täysissä voimissa. Goku hoitelee helposti kaksi jäljelle jäänyttä eliittiä.
Lord Slug täysissä voimissaan vaikuttaisi silti olevan liian kova pala. Kesken taistelun Goku raivostuu ja voimistuu hurjasti. Tätä muutosta King Kai ilmoitti Supersaiyalaiseksi. Goku ottaa johtopaikan, mutta sitten selviää, että Lord Slug on namekilainen ja tämä hätkähdyttää Gokun siinä määrin, että "Supersaiyalaisuus" häviää.


title: Dragon Ball Z: Lord Slug

text: Goku on jo hätää kärsimässä, kunnes Piccolo käskee Gohania viheltämään. Joillain namekilaisilla on erittäin tarkka kuulo, mutta se ei kestä kimeitä ääniä. Lord Slug joutuu heikkoon tilaan, millä välin Piccolo antaa voimansa Gokulle, joka tuhoaa Slugin Spirit Bombilla, kerätty auringosta. Myös pimeyttä tuottava laite tuhotaan, joten Maan ihmiset pelastuvat tuholta.


title: Venla Savikuja

text: Venla Eveliina Savikuja (s. 1990 Inkoo, Suomi) on suomalainen näyttelijä ja bloggaaja. Hänet tunnetaan parhaiten Heidi Aaltosen roolista suomalaisessa draamasarjassa "Salatut elämät", jossa hän esiintyi tammikuusta 2009 maaliskuuhun 2015.


title: Venla Savikuja

text: Hän on esiintynyt Heidi Aaltosen roolissa myös "Salattujen elämien" spin-off-sarjassa "Tuuliranta" ja elokuvassa "Nightmare – painajainen merellä". Kesällä 2010 hän näytteli Karstulan kesäteatterissa "Kuningasjätkä"-näytelmässä. Hän on esiintynyt myös Uniikin, Nikke Ankaran sekä Matin musiikkivideoilla.


title: Venla Savikuja

text: Savikuja oli yksi AVA-televisiokanavalla keväällä 2015 esitetyn "Fitnesspäiväkirjat"-ohjelman henkilöistä.


title: Venla Savikuja

text: Hän kirjoitti ylioppilaaksi keväällä 2009 Kallion lukiosta. Savikuja asuu avoliitossa myös Salatuissa elämissä näytelleen näyttelijä Markku Pullin kanssa. Savikuja aloittaa kolmivuotisen näyttelijäopiskelun esittävän taiteen koulussa Tanskan Kööpenhaminassa syksyllä 2017.


title: Kirkkoharjun koulu

text:
Kirkkoharjun koulu on Kirkkonummen keskustassa sijaitseva yläaste. Koulu toimii neljässä eri rakennuksessa. Koulussa on 4-jaksoinen lukuvuosi. Koulu kuuluu Kirkkonummen koulukeskukseen, johon kuuluu Kirkkoharjun koulun yhteydessä olevat Porkkalan lukio ja Kirkonkylän koulun ala-aste. Nämä kolme oppilaitosta muodostavat Kirkkonummen koulukeskuksen.
Vuoden 2014 alusta Kirkkoharjun koulu ja Kirkonkylän koulu yhdistyivät yhtenäiseksi peruskouluksi, luokat 1-9. Oppilaita on noin 980.


title: Kirkkoharjun koulu

text: Kirkkoharjun koulussa on oppilaita noin 600 ja opettajia noin 50.


title: Barça TV

text: Barça TV on vuonna 1999 perustettu espanjalainen televisiokanava, jonka toiminnasta vastaa jalkapalloseura FC Barcelona. Kanava tuottaa ohjelmia katalaaniksi, englanniksi ja espanjaksi.


title: Kirkkonummen uimahalli

text: Kirkkonummen uimahalli on Kirkkonummella sijaitseva uimahalli, joka vihittiin käyttöön vuonna 2001. Uimahallissa on kuusiratainen 25 metrin uima-allas, jonka yhteydessä on hyppytorni. Hyppytornista on mahdollisuus hypätä yhden metrin ponnahduslaudalta ja kolmen metrin telineestä. Uimahallissa on myös lastenallas liukumäen ja pyörrevirran kera sekä terapia-allas poreineen sekä lasten kahluuallas.


title: Kirkkonummen uimahalli

text: Uimahallilta löytyy miehille ja naisille yhteinen höyrysauna sekä kaksi perinteistä saunaa miehille ja naisille. Uimahallissa on myös tilaussaunat. Uimahallin yhteydessä toimivat kuntosali, kaksi liikuntatilaa ja kahvio. Uimahallin toisessa kerroksessa on katsomo, josta näkee isoon 25 metrin altaaseen.


title: Jussi-palkinnot 1999

text: Jussi-palkinnot 1999 jaettiin 27. helmikuuta 1999 Valkoisessa salissa järjestetyssä tilaisuudessa vuoden 1998 elokuville. Gaalan juonsivat Santeri Kinnunen ja Sari Havas.


title: Parhaan äänisuunnittelun Jussi

text: Parhaan äänisuunnittelun Jussi on yksi Jussi-palkinnon palkintosarjoista.


title: Ribokytkin

text:
Ribokytkin, englanniksi "riboswitch" on lähetti-RNA:n osa, johon voi kiinnittyä pieni molekyyli. Molekyylin kiinnittyminen kytkee lähetti-RNA:n geenin
pois, ja se ei silloin tuota proteiinia.
Ensimmäinen ribokytkin löytyi vuonna 2002. Eniten ribokytkimiä on vuoden 2009 alkuun mennessä löydetty bakteereilta. Niitä on löydetty myös joiltain sieniltä ja kasveilta. Bakteereja muistuttavilta arkeoneilta ei ole ainakaan vielä löydetty ribokytkimiä, vaikka niilläkin niitä luultavasti on.


title: Isao Iijima

text: Isao Iijima (1861 - 1921) oli japanilainen eläintieteilijä ja lintutieteilijä.


title: Isao Iijima

text: Iijima opiskeli eläintiedettä Tokiossa ja Leipzigissa. Hän työskenteli Tokion yliopistossa eläintieteen professorina. Hän oli Japanin lintutieteellisen yhdistyksen ensimmäinen puheenjohtaja. Iijima tutki, lintujen lisäksi, muun muassa värysmatoja ("Turbellaria") ja sienieläimiä ("Hexactinellida"), ja oli näiden alojen johtavia tutkijoita maailmassa. Hänen väitöskirjansa selvitteli värysmatojen morfologiaa ja kehitystä.


title: Isao Iijima

text: Iijima nimesi linnuista kirjotiaisen ("Parus varius") alalajin "owstoni" vuonna 1893 Alan Owstonin kunniaksi. Hänen kunniakseen on nimetty izunuunilintu ("Phylloscopus ijimae").


title: Arnd Peiffer

text: Arnd Peiffer (s. 18. maaliskuuta 1987 Wolfenbüttel, Ala-Saksi, Saksan liittotasavalta) on saksalainen ampumahiihtäjä. Hän on olympiavoittaja ja maailmanmestari.


title: Arnd Peiffer

text: Peiffer saavutti nuorten MM-kilpailuissa pronssia pikakilpailussa ja viestissä Ruhpoldingissa 2008. Ensimmäisissä aikuisten arvokisoissaan, Pyeongchangin MM-kilpailuissa 2009 hän kuului Saksan pronssijoukkueeseen sekä miesten viestissä että sekaviestissä. Hän hiihti kummassakin kilpailussa kolmannen osuuden. Hanty-Mansijskin sekaviestin MM-kilpailuissa 2010 hän toi Saksan joukkueen voittajana maaliin.


title: Arnd Peiffer

text: Hanty-Mansijskin MM-kilpailuissa 2011 Peiffer voitti kultaa pikakilpailussa, hiihti kolmannen osuuden Saksan hopeajoukkueessa sekaviestissä sekä oli neljäs takaa-ajossa ja kahdeksas yhteislähdössä. Ruhpoldingin MM-kisoissa 2012 hän hiihti ankkuriosuuden Saksan pronssijoukkueessa sekä miesten viestissä että sekaviestissä. Normaalimatkalla ja yhteislähdössä hän oli seitsemäs. Nové Měston MM-kilpailuissa 2013 hän hiihti kolmannen osuuden Saksan pronssijoukkueessa miesten viestissä.